١٧ی شوبات خوێنێکی مەییو بە شەقامی هەرێمی کوردستانەوە – کوردی – RojNews.News\n17/02/2021 - 8:51:59 am\nپاش دە ساڵ، هێشتا شەقامی کوردی لەهەمان دۆخی ١٧ی شوباتدایە و دەسەڵاتی کوردیش لە هەمان دۆخی سەرکوتکاری و گرتن و کوشتنی دەنگە ناڕازییەکاندایە، ئەو خوێنەی لە ١٧ی شوبات ڕژێنرا، نەک وشک نەبوەتەوە، بەڵکوو تا ئەمڕۆش بە شەقامەکاندا هەڵدەچۆڕێت.\nلە ڕۆژێکی وەک ئەمڕۆدا و دە ساڵ لەمەوبەر، زەنگی سەردەمێکی نوێ لە خەباتی مەدەنی و بەگژداچوونەوەی نادادییەکانی دەسەڵاتی حوکمڕانیی هەرێمی کوردستان لە سەرای ئازادییەوە لە شاری سلێمانی، لێدرا. ١٧ی شوباتی ساڵی ٢٠١١ سەرهەڵدانی دەنگە ناڕازییەکان بوو، کە خۆپیشاندانی فراوان دەستی پێکرد و ماوەی زیاتر لە ٦٠ ڕۆژ بەردەوام بوو.\nناوەڕاستی مانگی شوباتی ساڵی ٢٠١١یە و هاوکاتە لەگەڵ بەهاری عەرەبیی، دەنگی ناڕەزایەتی ستەملێکراوان بەرامبەر دەسەڵات لە لوتکەدایە، پریشکی ئەو شەپۆلە هەرێمی کوردستانیشی گرتەوە و لە ڕۆژی ١٧ی شوباتدا لە بەردەرکی سەرای سلێمانییەوە، خۆپیشاندان دەستی پێکرد.\nخۆپیشاندەران بەرەو شەقامی سالم بەڕێکەوتن و بە بەردەم بارەگای لقی چواری پەدەکەدا تێپەڕین، پاسەوانانی بارەگاکە بە چەکەوە لە سەربانی بارەگاکەیانەوە، تەقەی ڕاستەوخۆیان لە خۆپیشاندەران کرد و بەهۆیەوە گەنجێكی تەمەن ١٥ ساڵ بەناوی ڕێژوان عەلی شەهید بوو، چەندانی دیکەش بریندار بوون.\nلە ڕۆژانی دواتردا، خۆپیشاندانەکان تەشەنەیان كرد و زۆربەی شارو شارۆچكەكانی هەرێمی کوردستانی گرتەوە، لە ماوەی زیاتر لە ٦٠ڕۆژ خۆپیشاندان لە شاری سلێمانی و شارۆچكەی كەلار و چەمچەماڵ و هەڵەبجە، ١٠ گەنج بە تەقەی ڕاستەوخۆی پاسەوانانی بارەگا حزبییەکان شەهید بوون و چەندانی دیكەش بریندار بوون، دواجار لەلایەن هەردوو هێزی دەسەلاتدارەوە، بە زەبری هێز كۆتایی بە خۆپیشاندانەكان هێنرا.\n١٧شوبات بە ڕووکەش کۆتایی پێهێنرا، بەڵام دەنگە ناڕازییەکان دانەمرکانەوە و ئەو مێژوە بوو بە کلتور و سیمبۆلێک لە بەرهەڵستکاریی و بە گژداچوونەوەی دەسەڵاتی دیکتاتۆر و گەندەڵ، لەلایەن خەڵکی بەشخوراو و ستەملێکراوەوە، هەروەها ئەو دیوارەی ڕوخاند کە دەسەڵات لە نێوان خۆی و کۆمەڵگادا لە ترس و بیم دروستی کردبوو.\nسەرنجڕاکێشە ئێستاش و ئەوساش، دەسەڵاتی هەرێمی کوردستان بۆ جارێکیش بەسەرخۆیدا نەهێنا و لە پەیامی ١٧شوبات تێنەگەشت، ئەوەتا دوای ١٠ساڵ هێشتا شەقام بە هەمان پەیام و داواکارییەوە لە دۆخی ١٧ی شوباتدایە و دەسەڵاتیش لە دۆخی تەقەکردن، ڕەشبگیری و سەرکوتکردنی دەنگە ناڕازییەکاندایە.\nلە دوای خۆپیشاندانەکانی ١٧ی شوبات و ڕۆژانی دوایی تا ئەمڕۆش، ئەو پەڵە خوێنە بە شەقامی هەرێمی کوردستانەوە هێشتا وشک نەبوەتەوە و بوەتە هەوێنی دەیان شەپۆلی ناڕەزایەتی فراوان و یەک لە دوای یەک لە دژی سیستمی حوکمڕانیی ئەم هەرێمە.\nلە دوای ١٧ی شوباتەوە، ساڵی پار یەکێک بوو لەو ساڵانەی ناڕەزایەتییەکانی شەقام گەیشتە لوتکە و بە گوێرەی ئامارەکان بوو بە یەکێک لە مەترسیدارترین ساڵەکان لە مێژوویی حکومەتی کوردیدا، کە دەسەڵات زۆرترین پێشێلکاری و سەرکوتکاری و ڕەشبگیری تێدا ئەنجام داوە بەرامبەر ڕۆژنامەنوسان و چالاکوانان و دەنگە ناڕازییەکان.\nلە سەروبەندی بەڕێوەچوونی خۆپیشاندان و ناڕەزایەتییەکاندا، تەنها لە ماوەی سێ ڕۆژ لە شار و شارۆچکە جیاوازەکانی هەرێمی کوردستان، هەشت گەنج، بە تەقەی هەڕەمەکیی پاسەوانانی بارەگا حزبییەکان و هێزە ئەمنییەکان شەهید کران، هەروەها زیاتر لە ١٠٠ خۆپیشاندەریش بە گولـلە بریندارکران کە بەشێکیان بە چەکی تاپڕ بریندار کرابوون.\nجگەلەوەی لەلایەن دەسەڵاتی پەدەکەوە لە سنوری بادینان و هەولێر، ڕەشبگیریی دەستی پێکرد و زیاتر لە ٧٠ کەس لە چالاکوان، مامۆستا، ڕۆژنامەنوس و کەسی ئازادیخواز لە زیندان ئاخێنراون.\nزۆرینەی دەستگیرکردنەکانیش لەسەر هەبوونی نییەتی خۆپیشاندان، یان نووسینی ناڕەزایی لە فەیسبووک و نیشاندانی هەڵوێست لە دژی داگیرکارییەکانی دەوڵەتی تورک و دەسەڵاتدارانی پەدەکە، دەستگیرکراون، هەر دوێنێ لە دادگایەکی درۆینەدا سزای شەش ساڵ زیندانیی بۆ پێنج کەس لەوانە دەرکرا لە هەولێر.\n“دەسەڵات بۆ دواوە دەچێت”\nئەم دۆخەی ئێستا لای خانەوادەی شەهیدانی ١٧ی شوبات، بە دۆخێکی خراپتر پێناسە دەکرێت، لەم بارەیەوە ئەحمەد سابیر باوکی منداڵێکی تەمەن ١٢ ساڵ بەناوی ‘گەرمیان کە لە درێژەی خۆپیشاندانەکانی ١٧ی شوبات شەهید کرا، دەڵێت: دەسەڵات بۆ دواوە دەچێت و کۆمەڵێک پیاوکوژ و کۆیلەی لەدەوری خۆی کۆکردوەتەوە، بۆ مانەوەی خۆیان، خاوەن ماف دەکوژن، ئەمانە دیکتاتۆرن تا زووتر بڕوخێن درەنگە.\n“هێشتا خوێنی ١٧ی شوبات وشک نەبوەتەوە”\nهاوژین مەلا ئەمین، مامۆستای زانکۆ و یەکێک لە ئەندامانی ئەنجومەنی سەرای ئازادیی، دوای ١٠ساڵ بەسەر ١٧ی شوباتدا دەڵێت: هێشتا خوێنی ١٧ی شوبات، وشک نەبوەتەوە، هەموو ئەو ناڕەزایەتی و خۆپیشاندانانەشی لە دواتردا دروست بوون بەرهەمی ئەو بوون، تا ئەمڕۆش شەقام و دەسەڵاتی کوردی لەهەمان دۆخی ١٧ی شوباتدان، تاکە گۆڕانکاری ئەوەیە کە هیچکام لە ناڕەزایەتییەکانی دوای خۆی نەگەشتوونەتەوە ئاستی ١٧ی شوبات.\nهاوژین مەلا ئەمین لەبارەی پەیامەکانی ١٧ی شوباتەوە، وتیشی: “ئێمە بە ئاشکرا داوای گۆڕینی سیستمی حوکمڕانی و ڕۆیشتنی بنەماڵەمان دەکرد لە دەسەڵات، داخوازیی ئێمە کەرامەتی مرۆڤ و یەکسانی و سیستمێکی سیاسی دادپەروەربوو شایستە بە مرۆڤ”.\nلەبارەی لاوازبوونی دەنگی شەقام لە دوای ١٧ی شوباتەوە، وتی: “ناتوانم ئەو دابەزینە گەورەیەی ئاستی ناڕەزایەتییەکانی خەڵک، لە بزوتنەوەی گۆڕان جیا بکەمەوە، هەموو ئەوەی کە ١٧ی شوبات هێنایە بەرهەم لە سەر ئاستی جەماوەری و ناڕەزایەتی سیاسی، گۆڕان بەکاریهێنا بۆ خۆی و دەستی بەسەرداگرت و خیانەتی لێکرد، چونکە لە پای هیچکام لە خواست و داواکارییەکانی خەڵك نەبوو، ئەمەش بێمتمانەییەکی گەورەی لە ناو خەڵکدا دروست کرد و ئەوەش بوە هۆی دەستەپاچەیی خەڵک بەرامبەر بە دەسەڵات و گۆڕانکاریی”.\nهێشتا تارمایی داعش بەرۆکی کاکەییەکانی داقوقی بەرنەداوە


مه‌لای جه‌باری یه‌كه‌م رۆشنبیری كورد بوو كه بۆ یه‌كه‌مین جار سه‌ردانی ئیستامبوڵی كرد\n:: PM:03:26:20/05/2019 \nله سه‌ده‌كانی هه‌ژده و نۆزده‌ی زاینی شاری ئیستانبوڵ بووبووه پایته‌ختی رۆشنبیریی ناوچه‌كه و رۆشنبیرانی وڵاتانی ده‌وروبه‌ر روویان له‌وێ ده‌كرد، شاعیرانی فارس و كورد و عه‌ره‌ب و بلوج و ئه‌فغان و.. هتد روویان له‌وێ ده‌كرد، هه‌ر شاعیرێك سه‌ردانی ئیستامبوڵی بكردایه، له پاش گه‌ڕانه‌وه‌ی یه‌كسه‌ر بیری و دیدگه‌ی ده‌گۆڕا و به بیری نه‌ته‌وه‌یی و نیشتمانپه‌روه‌رییه‌وه ده‌گه‌ڕایه‌وه وڵاته‌كه‌ی خۆی. شاعیر (مه‌لای جه‌بای) یه‌كه‌م رۆشنبیری كورد بوو سه‌ردانی ئیستامبوڵ كرد.\nساڵی (1842) هه‌رچه‌نده به‌مه‌به‌ستی سه‌ندنه‌وه‌ی ئه‌و زه‌ویوزارانه‌ی كه له‌لایه‌ن عوسمانییه‌كانه‌وه كرابوون به وه‌قف بۆ ته‌كییه، بنه‌ماڵه‌ی جه‌باری ده‌چن بۆ ئیستامبوڵ. به‌ڵام هه‌ر له‌وێ بۆی روون ده‌بێته‌وه كه عوسمانییه‌كان ئاینی ئیسلامیان له پێناو به‌رژه‌وه‌ندیی نه‌ته‌وه‌ی تورك به‌كار هێناوه و ته‌ماحكارییه‌كانی ئیمپراتۆرییه‌كه‌یان به‌ناوی ئاینی ئیسلامه‌وه په‌رده‌پۆش كردووه. بۆیه هه‌ر پاش گه‌ڕانه‌وه‌ی، كه‌وته بڵاوكردنه‌وه‌ی بیری نه‌ته‌وه‌یی. سه‌ره‌تا هه‌ڵمه‌تی بڵاوكردنه‌وه‌ی ناوی كوردی بۆ كچ و كوڕانی كورد به‌رپا كرد و له كۆڕ و كۆبوونه‌وه‌كان و بۆنه ئاینییه‌كاندا به‌خه‌ڵكه‌كه‌ی ده‌گوت: ئه‌و ناوه عه‌ره‌بییانه‌ی هه‌تانه، هه‌موو ماناكانیان دژی ئاینی ئیسلامن و ده‌بێ ناوی كوردی به‌مانا جوانه‌كانی ئاینی ئیسلامی له منداڵه‌كانتان بنێن، بۆ نموونه "توانا" واته "قادر" كه یه‌كێكه له‌ناوه‌كانی خوا، ناوی " پشتیوان" واتا به‌پشتیوانی خوا. ئه‌م ناوانه‌شی بۆ كچان دانا وه‌ك (گوڵشه‌ن و ره‌وشه‌ن و بنه‌وش و شاخاتوون و شاناز و گوڵناز....هتد).\nمه‌لای جه‌باری به‌م شێوازه توانیویه‌تی قه‌ناعه‌ت به‌خه‌ڵك بكات ئیتر ناوی كوردی له منداڵه‌كانیان بنێن. یه‌ك له كاره مه‌زنه‌كانی تری جه‌باری ئه‌وه‌یه ناوی هه‌موو ئامێره موزیكییه ره‌سه‌نه‌كانی كورد و ناوی گۆرانبێژه‌كانی "كه‌ی خوسره‌وی" ئاخیوه‌ته ناو شیعری "به‌هار"، به‌مه‌ش خزمه‌تێكی مه‌زنی مێژووی فه‌رهه‌نگی گۆرانی و موزیكی كوردی كردووه و له فه‌وتاندن پاراستوویانی. یه‌كه‌م گۆرانیی هونه‌رمه‌ند عه‌لی مه‌ردان ئه‌م شیعره‌ی مه‌لا بووه و دواتر له‌لایه‌ن هونه‌رمه‌ندان عه‌دنان كه‌ریم و هانییه‌وه دیسانه‌وه كراوه به گۆرانی.\nبۆ زیاتر ئاشنابوون به كاره‌كانی تری مه‌لای جه‌باری، پێم باشه گوزه‌رێك به ژیان و كاره‌كانی تری بكه‌ین. مه‌لا ناوی ته‌واوی فه‌تاح كوڕی سه‌ید مسته‌فای كوڕی سه‌ید ئیسماعیل سه‌ید جانییه و له تیره‌ی سه‌ید جه‌باری گه‌وره‌یه كه له شاری (حه‌ما)ی سووریاوه هاتووه، ئێسته‌ش قه‌ڵاكه‌ی ماوه و پێی ده‌ڵێن قه‌ڵای كوردان. له ساڵی (1806) له ئاوایی (بانگۆل) كه یه‌كێكه له‌و 28 گونده‌ی عه‌شیره‌تی جه‌باری، هاتووه‌ته دنیاوه. فه‌تاحی چكۆڵه تا ته‌مه‌نی 12 ساڵیش هه‌ر به‌رخه‌وان و لای كار و به‌رخ ده‌بێت، پاشان باوكی لای مه‌لا رۆسته‌م مامۆستای مزگه‌وتی گونده‌كه له‌به‌ر خوێندنی ده‌نێ. كه قورئان و هه‌ندێك كتێبۆكه‌ی ئاینی ته‌واو ده‌كات، به‌فه‌قێیه‌تی ده‌چێته شاری كه‌ركووك و سه‌ره‌تا به سوخته‌یی له مزگه‌وتی (نائیب ئۆغڵی) داده‌مه‌زرێ، له‌وێ له‌به‌ر زیره‌كی و دانایی، مامۆستاكانی پێی ده‌ڵێن : ئێسته تۆ له ئێمه زاناتری و له‌وه زیاترمان نییه تا بتده‌ینێ، بۆیه پێمان باشه بچیته شاره‌كانی تر بۆ وه‌ده‌ستهێنانی زانیاری، بۆیه ده‌چێت بۆ سلێمانی و ماوه‌یه‌ك له‌وێ ده‌مێنێته‌وه. پاشان ده‌گه‌ڕێته‌وه بۆ كه‌ركووك و ئه‌وجار بۆ هه‌ولێر و له‌وێوه ده‌چێته شارۆكه‌ی ره‌واندز و پاشان ده‌گاته شاری شنۆ.\nجه‌باری تا ئێره كتێبی (عه‌بدوڵا یه‌زدی) له مه‌نتیق ده‌خوێنێ، جیا له‌مانه‌ش شاره‌زاییه‌كی ته‌واوی له ئه‌ده‌بیاتی فارسی هه‌بووه، له چه‌ند شیعرێكیدا چه‌ندان دێڕی شیعریی شاعیرانی فارسی ئاخنیوه‌ته ناو شیعره‌كانیه‌وه. ساڵی 1831 باوكی كۆچی دوایی ده‌كات و ناچار دێته‌وه ئاواییه‌كه‌ی خۆیان و له‌وێ نیشته‌جێ ده‌بێته‌وه، ده‌ست له خوێندن هه‌ڵده‌گرێ و خوو ده‌داته جووتیاری و خۆی به كشتوكاڵه‌وه مژوڵ ده‌كا. ساڵی 1846 بۆ دواهاتنی ئه‌و ناكۆكی و دوژمنایه‌تییه‌ی له نێوان جه‌باری و هه‌مه‌وه‌ند درێژه‌ی ده‌بێت، جارێكی تر ده‌چێته‌وه بۆ ئیستامبوڵ، پاشان به ته‌واوه‌تی سه‌رقاڵی جووتیاری و كشتوكاڵ ده‌بێت.\nمامۆستا عه‌لادین سه‌جادی ئاوا وه‌سفی مه‌لای جه‌باری ده‌كات، "پیری مه‌یخانه‌ی خه‌یاڵ شناسان، باده ئه‌نوشێ له جه‌رگه‌ی خاسان، رشته‌ی مرواری قسه‌و باسیه، نه‌وای قومریان وێنه‌ی رازیه، بینی هه‌ناسه‌ی شنه‌ی شه‌ماڵه، تێكه‌ڵ به‌بیری به‌رزی خه‌یاڵه، ئاسۆی جه‌باری له نیوه‌ی شه‌ودا، ئه‌نوێنی وێنه‌ی مه‌لا له خه‌ودا. بۆیه ناوبانگی جه‌باری هه‌یه، چونكه شاعیری وه‌ك مه‌لای هه‌یه، بیره ورده‌كه‌ی خۆراكی گیانه، قسه‌ی ره‌وانی ته‌لی كه‌مانه".\nمه‌لا له ده‌وری فه‌قێیه‌تیدا ئاشنایه‌تی له‌گه‌ڵ شیعر په‌یدا ده‌كات و وشه‌ی مه‌لا بۆ خۆی ده‌كات به نازناوی شیعره‌كانی، شیعره‌كانی رێچكه‌ی سروشت و دڵدارییان گرتووه. مه‌لا پیاوێكی باڵابه‌رزی زراڤی كه‌لله‌زل بووه، رووخساری درێژكۆله و چاو و برۆ ره‌شێكی گه‌نم ره‌نگ و گوپ قوپاو و ریشێكی قه‌ڵه‌می ته‌نك و سمێڵێكی درێژی بووه، هه‌میشه كه‌وا و سه‌ڵته و خوری له‌به‌ر كردووه، جه‌مه‌دانی به‌ستووه، عه‌بای پۆشیوه، زۆر سه‌خی و چاوتێر و نانبده بووه، سه‌ره‌ڕای ده‌ستكورتی و چه‌وساندنه‌وه‌ی به ده‌ست جه‌وری زه‌مانه‌وه، زۆری نه‌خوێندووه، به‌ڵام مرۆڤێكی زۆر زیره‌ك و هۆشیار بووه و هه‌رده‌م خه‌ریكی موتاڵه‌كردن بووه. له ناو عه‌شیره‌تی جه‌باری به چاوی شكۆوه سه‌یر كراوه و مامۆستای مزگه‌وت و شاعیرێكی به‌رز بووه.\nمه‌لای جه‌باری پیاوێكی قسه‌خۆش و نوكته‌زان و قۆشمه بووه، ده‌گێڕنه‌وه جارێك مه‌حموود پاشای جاف به نزیكه‌ی 60 سواره‌وه له كوێستانه‌وه ده‌گه‌ڕێته‌وه بۆ گه‌رمیان و نزیكی دێیه‌كه‌ی ئه‌مان ده‌بنه‌وه، پیاوێك راده‌سپێرێت بچێته لای مه‌لا و پێ بڵێت "به‌نان و گانه‌وه میوانین" پیاوه‌كه كه ده‌گاته لای مه‌لا و ده‌بینێ سه‌ری سپییه و پیاوێكی به‌ساڵاچووه، زۆر شه‌رمی پێ دێ، به‌ڵام مه‌لا هێنده سه‌ر ده‌خاته سه‌ری تا قسه‌كه‌ی پێ ده‌كا" ڤێجار ئه‌میش به‌م شێوه‌یه وه‌ڵامه‌كه بۆ جه‌نابی مه‌حموود پاشا جاف ده‌نێرێته‌وه "وه‌ك قه‌ومی لووتن ئه‌هلی جه‌باری" دایمه ئاماده‌ن بۆ میوانداری". مه‌حموود پاشا كه ده‌یخوێنێته‌وه زۆری پێ خۆش ده‌بێ و نه‌وازشێكی زۆری له‌گه‌ڵ ده‌كات.\nمه‌لای جه‌باری ساڵی 1876 له ته‌مه‌نی 70 ساڵیدا له ئاوایی (تاوێر به‌رز) كۆچی دوایی ده‌كات و ته‌رمه‌كه‌ی ده‌برێته‌وه بۆ ئاوایی بانگول و له‌وێ به خاكی ده‌سپێرن. شاعیر شیعری به كوردی و عه‌ره‌بی و توركی و فارسی هۆنیوه‌ته‌وه و زیاتر به‌شێوازی هه‌ورامی شیعری نووسیوه.\n1.دیوانی مه‌لای جه‌باری /كۆكردنه‌وه و لێكۆڵینه‌وه و له‌سه‌ر نووسینی / عه‌بدولجه‌بار محه‌مه‌د جه‌باری. كه‌ركووك 1968.\n2.مێژووی ئه‌ده‌بی كوردی / عه‌لادین سه‌جادی/ 1970 به‌غدا.\n*دوای مه‌لای جه‌باری هه‌ریه‌ك له شاعیران "حاجی قادری كۆیی و شێخ ره‌زای تاڵه‌بانی و ئه‌سیری" سه‌ردانی ئیستامبوڵیان كرد.\nوشه/ ستار جه‌باری\nئه‌م بابه‌ته 896 جار خوێنراوه‌ته‌وه\nسووسه‌ن حه‌سه‌نزاده كچه حه‌وت به‌هره‌كه‌ی رۆژهه‌ڵات\nیه‌كه‌م دكتۆرا له‌سه‌ر ڕه‌وشی په‌روه‌رده‌ی هه‌رێمی كوردستان له مالیزیا وه‌رگیرا


➕ ئەم بابەتە لەلایەن: (م. ب.)ەوە لە: Aug 1 2015 7:48AM تۆمارکراوە\n👁 ئەم بابەتە 8,884 جار بینراوە\n📷 فایلی وێنە 1.0.1 78 KB Aug 1 2015 7:48AM م. ب.


دەستەی ده‌ستپاكی ھەرێمی کوردستان: رووبەڕووی گەندەڵی دەبینەوە\n13/1/2021 - 11:00\nسەرۆکی دەستەی ده‌ستپاكی ھەرێمی کوردستان رایده‌گه‌ێنێت، ستراتیژیەتێکی پێنج ساڵی ئامادە کراوە بۆ ڕووبەڕووبوونەوەی گەندەڵی لە ھەرێمی کوردستان و ئاراستەی ئەنجومەنی وەزیران کراوە و چاوەڕێ دەکرێت لەم مانگە ئەنجومەنی وەزیران پەسەندی بکات.\nدکتۆر ئەحمەد ئەنوەر سەرۆکی دەستەی ده‌ستپاكی ھەرێمی کوردستان، به ماڵپەڕی فەرمیی پارتی دیموکراتی کوردستانی راگه‌یاند ، جگە لە ئەنجامدانی پرۆسەی چاکسازی لە ھەرێمی کوردستان پێویستمان بەوە ھەیە ڕووبەڕووی گەندەڵییش ببینەوە و بەو ئاراستەیەش کار بکەین، بۆیە ئێمە ھەموو کات لە ڕاپۆرتەکانی خۆماندا جەخت لەسەر ئەوە دەکەینەوە پێویستە ڕووبەڕووی گەندەڵی ببینەوە، بۆ ئەو مەبەستەش ھاوکاریی دەستەی نەزاھەی ھەرێمی کوردستان بکرێت و زۆریش پێویست.\nده‌شڵێت، ئێمە ستراتیژیەتێکمان ئامادە کردووە بۆ پێنج ساڵ بۆ ئەوەی لە ھەرێمی کوردستان ڕووبەڕووی گەندەڵی ببینەوە، بۆ ئەو مەبەستەش ئاراستەی ئەنجومەنی وەزیران کراوە، چاوەڕێ دەکرێت لەم مانگە ستراتیژیەکە پەسەند بکرێت.\nدکتۆر ئەحمەد ئەنوەرسەرۆکی دەستەی ده‌ستپاكی ھەرێمی کوردستان باسی له‌وه‌ش كردووه، كه ستراتیژیەتەکە زۆر گرنگە و لەو ستراتیژیەتە ڕۆڵی ھەموو دەزگاکان دیاری کراوە، بۆ ئەوەی ھەر یەکەو لە ڕێگەی خۆیانەوە دژایەتیی گەندەڵی بکەن کە ئەمەش دەبێتە ھۆی ئەوەی کە ھەنگاوێکی گرنگ دژی گەندەڵی بنرێت.\nهه‌روه‌ها رایگه‌یاندووه، حکوومەت زۆر جددیە لە نەھێشتنی گەندەڵی وەک چۆن دەستی بە چاکسازی کردووە.


پێنج کەس لە بەڕێوە بەرانی فیستیڤاڵی ئەدەبی “خوێندەوان” بۆ زیندانی “دیزڵ ئاوا” گوازرانەوە – زاگرۆس پۆست\nماڵەوە / سیاسی / پێنج کەس لە بەڕێوە بەرانی فیستیڤاڵی ئەدەبی “خوێندەوان” بۆ زیندانی “دیزڵ ئاوا” گوازرانەوە\nپێنج کەس لە بەڕێوە بەرانی فیستیڤاڵی ئەدەبی “خوێندەوان” بۆ زیندانی “دیزڵ ئاوا” گوازرانەوە\nیه‌ك شه‌ممه 8 ته‌مموز 2018\tسیاسی, کوردستان, مافی مرۆڤ, هەواڵ 42 جار خوێنراوه‌ته‌وه\nخوێندەوانپێنج کەس لە بەڕێوەبەرانی فیستیڤاڵی ئەدەبی “خوێندەوان’ لە شاری ئیلام بە دوای دوو رۆژ لە دەست بەسەر کرانیان ڕەوانەی زیندانی “دیزڵ ئاوا” کراون.\nبە پێی هەواڵی گەیشتوو بە ماڵپەڕی زاگرۆس پۆست، پێنج کەس لە بەڕێوەبەرانی فیستیڤاڵی ئەدەبی “خویندەوان” ڕۆژی پێنجشەممە ڕێکەوتی ١٥ی پووشپەڕ، لە ئیلام، بەدوای دەست بەسەرکرانیان لە لایەن هێزەکانی پاراستنی سەر بە ئیتلاعاتی سپا ،دەست بەسەر و بۆ زیندانی “دیزڵ‌ئاوا”ی کرماشان گوازراونەتەوە.\nشەوی چوارشەممە ڕێکەوتی ١٤ی پووشپەڕ، “موستەفا باقری ئاشنا”، خەڵکی ئەسەدئابادی هەمەدان، “سەید ئەردێشیر مووسەوی” خەڵکی کرماشان، “مێهدی ئازاد بەخت” خەڵکی کوهدەشتی لوڕستان، ” بیژەن گراوند” خەڵکی کرماشان و “شەهریار تەهماسێبی” کە لە بەرپرسانی ئەم فیستیڤاڵە بوون ، هێزەکانی پاراستنی ئیتلاعاتی سەر بە سپا، هێرشیان بردووەتە ماڵیان و ناوبراوانیان دەست بەسەر کردووە.\nشایانی باسە ئەم هێزانە بە بێ هیچ بەڵگەیەکی فەرمی و یاسایی ئەم چالاکانەیان دەست بەسەر کردووە .


08:38 - 24/08/2019\nگەنجە هیچ ناسیاوێكی لەگەڵا كچەدا نەبووە بەڵام لەهەولێكی مرۆڤدۆستیدا ویستویەتی رزگاری بكات\nكەسوكاری كوڕو كچەكە: غەسالەكانی چەو و لم گۆمی قوڵیان دروست كردوەو هۆكاری خنكاندنی خەڵكن\nرێبین بەكر, ئەو گەنجەی كە رۆژی هەینی لە كاتی هەوڵدان بۆ رزگاركردنی كچێك, خۆی دەخاتە نێو ئاوی زێی بچوك لە سنوری قەزای پشدەر بەڵأم هەردوكیان لە ئاوەكەدا دەخنكێن.\nمحەمەد كە هاوڕێی رێبین بوو, بە حەسرەتەوە چیرۆكی خنكانی بۆ KNN دەگێرێتەوەو باس لەوەدەكات, ئەو كچە هیچ خزم و ناسیاوێكی لەگەڵ رێبیندا نەبوە, تەنها رێبین دەیویست لە پێناو ئەركێكی مرۆیی لە خنكان, رزگاری بكات.\nهاوڵاتییانی سنورەكەش رەخنە لە غەسالەكانی چەو و لمی سنورەكە دەگرن,كە بەهۆی دەرهێنانی چەوو لمەوە گۆمی قوڵیان دروست كردوەو هۆكاری خنكانی خەڵكن.\nمحەمەد، بە حەسرەتەوە لەو جێگەیە دەڕوانێت كە ئێوارەی رۆژی هەینی كاتێك لەگەڵ هاوڕێكەی ویستیان كچێك لە خنكان ڕزگار بكەن، بەڵام كچەكە و هاوڕێكەی خنكان.\nمحەمەد بە چاوی پڕگریانەوە، چۆنیەتی ڕوداوەكە بۆ كەی ئێن ئێن دەگێڕێتەوە و دەڵێت: ئەوان كە ویستیان ئەو كچە لە خنكان ڕزگار بكەن، تەنها مەبەستیان بوو كارێكی مرۆیی بكەن، دەنا ناسیاویان نەبوو\nهاوڵاتییانی ئەو سنورەش، داواكارن سنورێك بۆ ئەو غەسالانە دابنرێت كە چەو و لم لە چەم‌و روبارەكانی ئەو ناوچەیە دەر دەهێنن‌و شوێنەكەیان دەبێتە گۆمی قوڵ و هاوڵاتیانش بئ ئاگان لە قوڵی ئاوەكە و بۆ مەلەكردن دەچنە ناوی و دەخنكێن .\nڕێبین، تەمەنی 20 سالان بوو، خوێندكاری قۆناغی دووەمی پەیمانگای تەكنیكی چەمچەماڵ بوو, عائیشەش تەمەنی 20 ساڵان بوو دەزگیراندار بوە‌و كچی ماڵەوە بوە.\nخنكانی ئەو دوو گەنجە لەزێی بچوكدا و لە سنوری قەزای پشدەر لە كاتێكدایە، كە تەنها لەم مانگەدا لە سنوری ئیدارەی ڕاپەڕین، چوار كەس لە ئاودا خنكاون,و ساڵانەش ئەو حاڵەتانە دوربارە دەبنەوە بەهۆی ئەوەی هیچ تیمێكی غەواس لەو شوێنانە نییە كە هاوڵاتیان بۆ مەلەكردن ڕویان تێ دەكەن.\n4967 جار خوێندراوەتەوە


ڕۆژی 15\_5\_2018 هه‌ڵمه‌تی بانگه‌شه‌ی هه‌ڵبژاردنه‌كانی عێراق ده‌ستپێده‌كات به‌پێ ئه‌و سیسته‌مه‌ی كه له لایه‌ن كۆمیسیۆنی باڵای هه‌ڵه‌بژاردنه‌كانی عێراقه‌وه،دیاری كراوه،هه‌موچاوه‌كان له‌سه‌رئه‌وه‌ن كه له پارێزگای سلێمانی هه‌ڵمه‌تێكی پڕ ململانێ سیاسی له نێوان قه‌واره‌كان به‌ڕێوه‌بچێت،به‌حوكمی ئه‌وه‌ی له‌م هه‌ڵبژاردنانه‌ی ئه‌مساڵ بۆ عێراق له كوردستان هه‌ردوو قه‌واره‌ی نه‌وه‌ی نوێ و هاوپه‌یمانی بۆ دیموكراسی ودادپه‌روه‌ری دروست بونه و پێگه‌ی سه‌ره‌كیان له سنوری پارێزگای سلێمانییه،وه گۆڕان و یه‌كێتیش سلێمانی به‌هیی خۆیان ده‌زانن.\nیه‌كێتی نایشارێته‌وه كه هه‌ڵبژاردنه‌كان ململانێ توندی سیاسی تێده‌كه‌وێت به‌لام ئه‌وان ده‌ڵێن،ئێمه‌داوامان كردوه له‌هه‌ڵمه‌تی هه‌ڵبژاردنه‌كاندا یه‌كترشكاندن و قسه‌ی زبربه‌یه‌كتری نه‌وترێت،له‌و باره‌وه سه‌عدی ئه‌حمه‌د پیره وته‌بێژی مه‌كته‌بی سیاسی یه‌كێتی نیشتیمانی كوردستان ڕایگه‌یاند:"ئێمه وه‌ك یه‌كێتی كارله‌سه‌رئه‌وه‌ده‌كه‌ین له‌م هه‌ڵبژاردنه كه‌مترین برنداركردنی تێدابێت له لایه‌ن لایه‌نه‌كانه‌وه بۆ یه‌كتری،وشه‌ی زبربه‌كارنه‌هێنین كه‌لایه‌نێك وشه‌ی زبری به‌كارهێنائه‌وه لایه‌نی به‌رامبه‌ر به‌توندترله‌و وه‌ڵامی ئه‌داته‌وه،بۆیه له‌وه‌دا قسه‌قسه ڕاده‌كێشێت ئه‌وه ئه‌وكات توشی كێشه‌ده‌بین،بۆیه باشترین ڕێگه‌ئه‌وه‌ییه بتوانین هه‌ڵمه‌تێكی هه‌ڵبژاردنی شارستانی به‌ڕێوه به‌رین تابشتوانین بانگه‌شه بۆبه‌رنامه‌ی كاری خۆمان بكه‌ین بێئه‌وه‌ی لایه‌نی به‌رامبه‌ر بشكێنین،به‌ته‌كید به‌وڕێگه‌ی ئێمه‌ش ده‌یڵێن ده‌توانین په‌یامی خۆمان به هاوڵاتیان به‌باشترین شێوه‌بگه‌یه‌نین".\nله‌باره‌ی ڕۆشتنی ده‌نگی یه‌كێتی بۆ قه‌واره‌ی هاوپه‌یمانی بۆ دیموكراسی و دادپه‌روه‌ری پیره ده‌ڵێت:"له‌هه‌ڵبژاردنه‌كانی ئه‌مجاره‌ی عێراق و كوردستان موفاچه‌فه‌ئه‌ی تێدا دروستده‌بێت كه له كوردستان قه‌واره‌ی نوێ و شه‌ڕی داعش و قه‌یرانی دارایی هه‌بونه به‌ڵام ناتوانین،بڵێن ده‌نگه‌كان چۆن ده‌به‌ش ده‌بێت ئه‌وه هێشتا زووه ته‌حقیقی ئه‌وه بكه‌ین ده‌نگی كام لایه‌ن بۆ لایه‌نی كه ده‌ڕات،به‌ڵام ڕۆشتنی ده‌نگی لایه‌نه‌كان ته‌نها له‌سلێمانی نییه ده‌ڕوات ئه‌وه به‌دڵنیاییه‌وه له هه‌ولێرودهۆك وكه‌ركوك و موسڵیش ده‌نگی لایه‌نه‌كان دابه‌شبون به‌خۆیه‌وه ده‌بینێت،وه‌پیشبینی ناكه‌ین به‌رهه‌م ساڵح و قه‌واره‌كه‌ی ده‌نگێكی زۆر له‌هه‌ڵبژاردنه‌كان،به‌ده‌ست بێنێت،به‌ڵام به‌حكومی زۆری كایه‌ی ژیانی به‌رهه‌م ساڵح له سیاسه‌تدا بونی خه‌ڵكانی ئیسلامی له‌حیزبه‌كانی تره‌وه ڕۆشتونه‌ته‌پاڵی به‌ڵێ به‌پێ حه‌جمی خۆی ده‌نگ به‌ده‌ست ده‌هێنێت".\nپارتی دیموكراتی كوردستان پێشبینی ده‌كات له سلێمانی هه‌ڵمه‌تێكی هه‌ڵبژاردنی پڕململانێ به‌ڕێوه بچێت،له‌و باره‌وه عه‌تا شێخ حه‌سه‌ن وته‌بێژی ئه‌نجومه‌نی سه‌ركردایه‌تی سلێمانی-هه‌ڵه‌بجه پارتی لایخۆیه‌وه گوت:"له سلێمانی دابه‌شبونێكی سیاسی زۆری تێدایه یه‌كتر قبوڵ كردن وپێكه‌وه‌ژیان نه‌بوه،كه ده‌بینین حیزبه‌كان له‌م ناوچه‌ییه،خه‌ریكی یه‌كتری سڕینه‌وه بێئه‌رزش كردنی یه‌كترین،خیتابی ڕاگه‌یاندننی توند به‌كار ده‌هێنن،كه ئه‌مه دواچارئه‌گه‌ره‌كان وامان پێده‌ڵێت،توندووتیژی لێبكه‌وێته‌وه،كه ببێته هۆكاری نیگه‌رانی لای هاوڵاتیان دووركه‌ونه‌وه له‌وه‌ی بڕۆنه سه‌رسندووقه‌كانی ده‌نگدان،كه بۆ په‌رله‌مانی عێراق پێویستمان به‌وه‌یه هه‌ڵمه‌تێكی هه‌ڵبژاردنی شایسته به‌ڕیوه‌به‌رین داوا له‌هاوڵاتیانمان بكه‌ین به‌شداری هه‌ڵبژاردنه‌كانی عێراق بكه‌ن تاوه‌كوم سه‌نگی كورد له‌په‌رله‌مانی عێراق به‌قورسی بمێنێته‌وه، ببینه فشار له‌سه‌ر حكومه‌تی عێراق بۆ داوا ڕه‌واكانی گه‌له‌كه‌مان".\nئه‌وبه‌رپرسه‌ی پارتی ده‌شڵێت:ئێمه‌وه‌ك پارتی بانگه‌شه‌یكی هێمن و ئارامی دوور له توندوو تیژی به‌ڕێوه ده‌به‌ین،هه‌نگاوه‌كانمان له‌چوارچێوه‌ی قبوڵی ڕای هاوڵاتیان بێت ده‌یگرینه‌به‌ر،كه پارتی قیاده‌ی پرسی نه‌ته‌وه‌ی نیشتیمانی ده‌كات،وه ئێمه پێشمان واییه پارتی كه له‌هه‌ڵبژاردنه‌كانی پێشوو،له12% ده‌نگه‌كانی سنوری پارێزگای سلێمانییمان به‌ده‌ست هێناوه ئه‌وه،نه‌ك پارێزگاری له سه‌نگی پێشوی خۆمان ده‌كه‌ین بگره،ده‌نگیشمان له‌هه‌ڵكشاندایه،ئه‌گه‌ربه‌پێ پێوه‌ری ده‌نگی به‌ڵێبێت بۆڕێفراندۆمی سه‌ربه‌خۆی ئه‌وه پارتی ده‌نگه‌كانی زۆر زیاد ده‌كه‌ن،كه ئه‌وه‌پارتی بوو پێشڕه‌وه‌ی پڕۆژه‌ی ڕێفراندۆمی سه‌ربه‌خۆی كوردستان ده‌كرد،گه‌لی كوردستان پێشوازێكی زۆر گه‌وره‌یان لێكرد،ئه‌وه ئه‌وحیزبانه‌ن له‌سه‌نگی خۆیان ده‌ترسن كه ده‌نك و باڵیان لێ چیابوه‌ته‌وه ده‌نگی پێشوتری خۆیان به‌ده‌ستنه‌هێننه‌وه."\nدكتۆر موئمین زه‌ڵمی ئه‌ندامی ئه‌نجومه‌نی گشتی هاوپه‌یمانی بۆ دیموكراسی و دادپه‌روه‌ری ڕاگه‌هاند:"ئه‌م هه‌ڵبژاردنانه‌ی 12/5 په‌رله‌مانی عێرق گرنگی تایبه‌تی بۆ گه‌لی كوردستان هه‌یه،كه پاش ڕوداوه‌كانی 16ـی ئۆكتۆبه‌ر پێگه‌ی كورد له‌به‌غدا لاوازبو،بۆیه پێویسته چارێكی تر كورد هه‌وڵبدات له به‌غداد پێگه‌ی خۆی به‌هێز بكاته‌وه پێوه‌ندیه‌كانی به‌غدا و كوردستان به‌نیشتیمانی بكات،بۆیه پێویسته هاوڵاتیانی كوردستان به‌تایبه‌ت دانیشتوانی سلێمانی به‌گه‌رموگوڕییه‌وه بڕۆنه سه‌رسندوقه‌كانی ده‌نگدان و نوێنه‌ری خۆیان بۆ عێراق هه‌ڵبژێرن".\nله‌باره‌ی گۆڕانكاریسه‌نگی حیزبه‌كان له سلێمانی دكتۆر موئمین زه‌ڵمی ده‌ڵێت:"به‌ڵێ له سلێمانی له‌م هه‌ڵبژاردنانه‌ی عێراق گۆڕانكاری له سه‌نگی ده‌نگی حیزبه‌كاندا ده‌بێت،كه له ئێسته‌دا دووحیزبی سیاسی نوێ هاتونه‌ته ناو ململانێ هه‌ڵبژاردنه‌كانه‌وه،به‌ڵا ئه‌وه دواچاریش هاوڵاتیانن له سه‌رسندووقه‌كانی ده‌نگدان،بریارده‌ده‌ن كێ هه‌ڵده‌بژێرن بۆ نوێنه‌رایه‌تیكردنیان".\nناوبراو ده‌ڵێت:"ده‌بێت كورد بڕیاربدات له به‌غدا به‌یه‌كه‌وه كاربكه‌ن،چونكه به‌یه‌ك حیزب و یه‌كلیست ناتوانێت له به‌غدا هیچ سه‌وزبكات بۆیه پێویسته له‌ناوخۆی هه‌رێمی كوردستان و به‌غدا هه‌ماهه‌نگیمان هه‌بێت،به‌یه‌كه‌وه ده‌ست بۆ گۆڕانكاریه‌كان به‌رین".


به‌رهه‌م ساڵح هه‌ڵوێستی خۆی له‌باره‌ی هێرشه‌كانی توركیا بۆ سه‌ر رۆژئاوای كوردستان راگه‌یاند\n2891 جار خوێندراوه‌ته‌وه\nبه‌رهه‌م ساڵح، سه‌رۆك كۆماری عێراق رایگه‌یاند، هێرشی سەربازی توركیا بۆ ناو سوریا مەترسیدارە و دەبێتەهۆی كاره‌ساتی مرۆیی و بەهێزكردنه‌وه‌ی گروپە تێرۆریستەكان.\nبه‌رهه‌م ساڵح، سه‌رۆك كۆماری عێراق له تویتێكدا له هه‌ژماری تایبه‌تی خۆی له تۆڕی كۆمه‌ڵایه‌تی تویته‌ری رایگه‌یاندووه، "هێرشی سەربازی توركیا بۆ ناو سوریا مەترسیدارە و دەبێتەهۆی كاره‌ساتی مرۆیی و بەهێزكردنه‌وه‌ی گروپە تێرۆریستەكان".\nسه‌رۆك كۆمار ده‌شڵێت، "ده‌بێت كۆمەڵگەی نێودەوڵەتی یەكگرتوو بێت بۆ ڕێگریكردن لەم كارەساتە و پشتیوانیكردن لە چارەسه‌ری سیاسی بۆ مافی هەموو سوریەكان به كورده‌كانیشه‌وه".\nئه‌مڕۆ ره‌جه‌ب ته‌یب ئه‌ردۆغان، سه‌رۆك كۆماری توركیا ده‌ستپێكردنی ئۆپه‌راسیۆنی بۆ سه‌ر رۆژئاوای كوردستان راگه‌یاند، ئه‌وه‌ش دوای ئه‌وه‌ی دوو رۆژ له‌مه‌وبه‌ر به‌شێك له سه‌ربازه‌كانی توركیا له خاڵه سنوریه‌كانی توركیا كشانه‌وه.


(116) به‌ڕاستی ئه‌وانه‌ی کافرن هه‌رگیز ماڵ و منداڵیان فریایان ناکه‌وێت و له ده‌ست خه‌شم و قینی خوا ڕزگاریان نابێت، ئه‌وان نیشته‌جێی ناو دۆزه‌خن و تیایدا ژیانی هه‌میشه‌یی ده‌به‌نه‌سه‌ر.\n(117) نمونه‌ی (ئه‌و ماڵ و داراییه‌ی که) ده‌یبه‌خشن له‌م ژیانی دنیایه‌دا وه‌ک ڕه‌شه‌بایه‌کی زۆر سارد وایه بدات به‌سه‌ر کێڵگه‌ی که‌سانێکدا که سته‌میان له خۆیان کردبێت (به‌هۆی گوناهو تاوانه‌وه)، هه‌مووی تیا به‌رێت، جا وه‌نه‌بێت خوا سته‌می لێکردبن به‌ڵکو هه‌ر خۆیان سته‌میان له خۆیان کردووه.\n(118) ئه‌ی ئه‌وانه‌ی باوه‌ڕتان هێناوه، به که‌سانێکی تر جگه له خۆتان متمانه مه‌که‌ن و نهێنی خۆتان لایان مه‌درکێنن، چونکه ئه‌وان کۆڵناده‌ن له دروستکردنی ته‌نگانه‌و گیروگرفت و ناخۆشی بۆتان، ئاواتیان ئه‌وه‌یه دووچاری ئازارو کێشه ببن، به‌ئاشکرا ڕق و کینه له ده‌م و دویاندا دیاره، ئه‌وه‌ی له سینه‌یاندا شاردویانه‌ته‌وه زۆر گه‌وره‌تره له‌وه‌ی که ده‌ریده‌خه‌ن، بێگومان ئێمه نیشانه‌و به‌ڵگه‌مان بۆ دیاری کردوون (تا دۆست له دوژمن جیابکه‌نه‌وه)، ئه‌گه‌ر عه‌قڵ و ژیریتان بخه‌نه‌کار.\n(119) ئاگاداربن! ئێوه ئه‌وانتان خۆش ده‌وێت، به‌ڵام ئه‌وان ئێوه‌یان خۆش ناوێت و باوه‌ڕتان به‌هه‌موو کتێبه ئاسمانیه‌کانیش هه‌یه (به‌ڵام ئه‌وان باوه‌ڕیان به محمد (صلی الله علیه وسلم) و به قورئان نیه)، کاتێکیش پێتان ده‌گه‌ن ده‌ڵێن: ئێمه ئیماندارین به‌ڵام کاتێک به ته‌نها ده‌بن، په‌نجه‌ی خۆیان ده‌گه‌زن ئه‌وه‌نده ڕق ئه‌ستوور و داخ له دڵن، پێیان بڵێ: ده‌ک بمرن له داخا، به‌ڕاستی خوا خۆی زانایه به‌وه‌ی که له دڵ و ده‌روون و سینه‌کاندا حه‌شاردراوه و (چاکتان ده‌ناسێت).\n(120) ئه‌گه‌ر چاکه‌یه‌کتان تووش بوو، یان خێرێک ڕووی تێکردن، ئه‌وان پێی غه‌مبار ده‌بن و پێیان ناخۆشه، خۆ ئه‌گه‌ر به‌ڵاو ناخۆشییه‌کتان بۆ پێش بێت، ئه‌وان پێی دڵخۆش ده‌بن، جا ئه‌گه‌ر خۆگر بن و پارێزکار بن، پیلان و ته‌ڵه‌که‌ی ئه‌وانه هیچ زیانێکتان پێناگه‌یه‌نێت، چونکه به‌ڕاستی خوا ده‌وری پیلان و پلانیانی داوه‌و ئاگایه به هه‌موو کارو کرده‌وه‌و نه‌خشه‌یه‌کیان.\n(121) (لێره‌وه قورئان له غه‌زای ئوحود ده‌دوێت: یادی ئیمانداران بخه‌ره‌وه) کاتێک به‌یانی زوو له ماڵ ده‌رچوویت، شوێنی جه‌نگت بۆ ئیمانداران دیاری کرد (تیر ئه‌ندازانی له‌سه‌ر گرده‌که دامه‌زراندو فه‌رمووی پێیان: ئێمه سه‌رکه‌وتوو بووین، یان شکستمان هێنا، ئێوه شوێنی خۆتان به‌جێ مه‌هێڵن) و شوێنی تریشی بۆ ئه‌وانی تر دیاری کرد، خوای گه‌وره‌ش بیسه‌ره، (به‌گوفتارتان) زانایه (به بیرو بۆچوونتان)...


ئەمڕۆ ئەمریکا دەنگ ئەدات\n ئەمڕۆ ئەمریکا دەنگ ئەدات\nئەمڕۆ ئەمریکا لە ھەڵبژاردنێکی پڕ لە قەیراندا دەنگ ئەدات، سەرەتا قەیرانەکانی ھەڵبژاردن و کۆمەڵگای ئەمریکا بە چەند سەرە دێڕێک ئاماژە پێئەدەم و پاشان کاریگەری لە سەر دونیا و ناوچەی ڕۆژھەڵاتی ناوەڕاست.\nیەکەم، کۆمەڵگای ئەمریکی بە ئاستێکی زۆر جەمسەرگیرە. ئەم جەمسەرگیریە ھەندێکی وەھا باسی دەکەن کە جۆرێکە لە شەڕی ناوخۆ، ئەم جەمسەرگیرییە تەنھا لە ئاستی سیاسەتدا نیە، بەڵکو لە ئابوری، کۆمەڵایەتی، ململانێی نەوەکان، دونیابینیدا ڕەنگی داوەتەوە.\nدووەم، ھەردوو لا، دیموکرات و کۆمارییەکان، پێش ترەمپیش لە ئاستێکدا بوون، کە نەک ھەر بڕوا بەیەک نەکەن، بەڵکو لە یەکتر بترسن.\nسێیەم، جەمسەرگیری کاری حکومەت پەک ئەخات، ئەمریکا لە دۆخێکدایە، کە ئەگەر دیموکراتەکان بیبەنەوە کۆمارییەکان ھەوڵی شکستھێنانی دەدەن، ئەگەر کۆمارییەکان بیبەنەوە ئەوا دیموکراتەکان ھەوڵی شکستپێھێنانی حکومەت ئەدەن.\nچوارھەم، ئەم دۆخە ئەمریکا زیاتر سەرقاڵ دەکات بە خۆیەوە و بە جۆرێک کە کاتی نەبێت بۆ دەرەوە یان ھێندە گرنگی بە دەرەوە نەدات.\nپێنجەم، دیموکرات زیاتر بەرەوە چەپ دەڕۆن، تەنانەت سۆشیالیزم چیدی وشەیەکی ترسێنەر نیە، وەکلە سەردەمی شەڕی سارددا، ئەمریکیەکان وەک مەترسییەک دەیان بینی، ئەگەری ھەیە لە لیستی دیموکراتەکان چەند کەسێک بێنە کۆنگریس کە بە ئاشکرا بانگەشە بۆ سۆشیالیزم ئەکەن. لەلایەکی ترەوە، دیموکراتەکان زیاتر بەرەو فاشیزم و کۆنسێرڤەتیزم دەچن. بەڵام ھەردوولا لە دۆخێکی باڵای شەعبەویدا سیاسەت دەکەن.\nشەشەم، بە گشتی ھەڵبژاردنی نیوەیی بە ریفراندۆم دەبینرێت بۆ سەرۆکی لە دەسەڵاتدا. ھەمیشە خەڵک دژ بە سەرۆکی وڵات دەنگدەدەن.\nیەکەم، ئەمریکای لاواز لە ھەر بوارێکی دەسەڵاتدا، چ دەسەڵاتی رەق، نەرم ڕەنگدانەوەی ھەیە لە سەر دونیا. دونیا بە گشتی لاسایی ئەمریکا دەکاتەوە، لە ھەمانکاتدا دەیەوێت دەرفەت لە لاوازی ببینێت.\nدووەم، گۆشەگیری ئەمریکا، ئەوانیتر وەھا لێدەکات کە تەماحی کێبڕکێییان زیاتر بکەن، وەک چین و روسیا، لە ئەنجامدا لە ئاستی ناوچەیی و دەوڵەتیشدا ڕەنگ دەداتەوە.\nسێیەم، ئێران زۆر چاوەڕوانی دەرئەنجامی ھەڵبژاردنەکەیە. چونکە ئەگەر کۆنگریس یان ئەنجومەنی پیران لە لایەن دیموکراتەکانەوە کۆنترۆڵ بکرێت ئەوا کاریگەری دەبێت لە سەر ھەڵسوکەوت و بڕیاری ترەمپ.\nچوارھەم، دونیا لە دۆخی ترازاندا دەژی، ئەمریکا وەک کانگای ئەم ململانێیە دەبیرێت لە دونیادا. بەکارھێنانی توندوتیژی لە سیاسەتدا ئەگەر لە ئەمریکا پەرە بسێنێت، ئەوا لە وڵاتانی تریش دەبێت بە مۆدێل، ئەمە بۆ پەنابەر و بیانی و کۆچبەر کاریگەری زۆر دەبێت لە دونیادا.\nپێنجەم، بۆ کورد باشترە کۆمارییەکان بیبەنەوە، بەردەوام بوونی ئەو سیاسەتەی لە نەھێشتنی ناوەندی رکەبەری ئەمریکا لە ناوچەکە لە قازانجی کوردە. دیموکراتەکان دەیانەوێت ئەو پرۆسەی گۆڕانکارییە لاواز و درێژخایەن بکەن. لە نەوەدەکان بە گرتنی کوێت\nوەرچەرخانی سیاسەت لە عێراق و تورکیا و پاشان سوریا ڕویدا، بەڵام ئێران لە دەرەوەیە ھەتا ئێستا.\nشەشەم، ئۆباما دۆخێکی تایبەتی لە پەیوەندی کورد و ئەمریکادا دروستکرد، ترەمپ ھێشتا لە سەرەتای دروستکردنی جۆری پەیوەندی خۆییەتی. مۆدێلی ئۆباما سنوردار و پڕ کێشەیە بۆ کورد.


شەوێكی تاریك و ئەنگوستەچاو، ئاسمان پێویستی بە چەند خۆرێكە – Knwe.org\nسەرەکی » ئاراستە » شەوێكی تاریك و ئەنگوستەچاو، ئاسمان پێویستی بە چەند خۆرێكە\nتێڕامانێك لە كتێبی (بیرەوەری پێشمەرگەیەك)ی عاسی حوسێن مەحمود\nسەر لە ئێوارەیە و هێشتا تیشكە كاڵەكانی خۆر بە تەواوی وننەبووە، ئەوان ریزیان بەستووە و بەرەو چیا رێدەكەن، بەڵام ئێوارەیەك بە زوویی پڕشنگی روناكی وندەبێت و دەگەنە قوڵایی شەوێكی تاریك و بێدەنگ.\nتاریكایی شەوە سامناكەكە بە جۆرێك چڕ دەبێتەوە كە رێبوارەكان هیچ بەرپێی خۆیان نابینن، مەگەر بە بیستنی (ترپەی پێ و تەقەتەقی بەریەككەوتنی مەخزەن و تفەنگ)ی شانی ئەوانەی لە پێشەوە دەڕۆن ئاراستەی كاروانەكە بدۆزنەوە، دەنا ئەنگوستە چاوێكە (دەیجورو یەڵدا)شی ناگاتێ، مەگەر هەر عاسی خۆی تەعبیری بكات: (بۆ رووناكبوونەوە ئاسمان پێویستی بە چەند خۆرێكە).\nئەوان هەر دەڕۆن و نوكەپێیان لە بەردو زەوی دەكوتن، شەكەت و بڕست لێبڕاو، لە پڕ دەنگێك دێت…\n– (بیگەیەنە) پێشئەوەی بگەینە سەرشاخ لادەدەین.\n– دەنگێكی تر (دانیشن… هەركەس لە شوێنی خۆی دانیشێت).\nلە هەڵوەستەی ئاوا كورتی رێگەیەكی درێژ و مەترسیدار و شەوێكی تاریكدا، دەبێت پشوودان و خۆماتكردن پێش هەر شتێكی دیكە بێت، بەڵام سیگارییەكان حەزی جگەرەكێشانیان پێش حەزی پشوودان ئەكەوێت و یەكێكیش دەڵێت (وەڵا جگەرە هیچ تامێكی نییە ئەگەر دوكەڵەكەی دیار نەبێت).\n-دەنگێك: (ئەرێ رێبوارو كاك هەڵۆ هاتوون؟)\nبەڵێ ئەوە نێرەین.\nهەڵۆ هەمیشە لە باتی ئەوەی بڵێ لێرەین، دەیگوت (نێرەین)، ئەمەش بەشێك بوو لە قسە خۆشەكانی ئەو.\n-رێبوار ئەوە بۆ بێدەنگی؟\n– وەڵا وتم مژێ لە جگەرەكەم دەم باشترە.\nلە هەموو لایەكەوە بوو بە پێكەنین، پێكەنین و جگەرە دوو هاوڕێی زۆر نزیكی پێشمەرگەن، ئەگەر ئەو دووانە و قسەی خۆش و قوتی رێبوار و رێبوار ئاساكان لە پێشمەرگە بسەنیتەوە، مەلا مستەفا و مام جەلال-یش بی، چوار رۆژ بە شاخەوە خۆت ناگری).\nجا هەر بە راستیش ئەم كتێبە چەندان نموونەی ئەو مرۆڤە جوانانەی تیایە كە ژیانی سەختی پێشمەرگایەتییان بە قسە خۆشەكانیان ئاسان كردووە، لە نموونەی عەلی عاسمان، زۆری تریش.\nعەلی عاسمان لە هەموو قسەیەكدا عاسمانێك بەكار دێنێت، رۆژێك دەچنە ماڵێك و راستەوخۆ بە ژنی ماڵەكە دەڵێت (عاسمان میوان رادەگرن؟)\nپێشمەرگەیەكیش لە رێگەدا برسی وهیلاك دەبێت، زوو زوو لە هاوڕێكەی دەپرسێت سەعات چەندە:\nبۆ دە پێنج خولەكی دەوێ.\nدوای كەمێكی تر: سەعات چەندە؟\nبۆ دە دوو خولەكی دەوێ.\nپێشمەرگە كە سوێندە دەخوات و دەڵێت: دوێنێ ئەم وەختە سەعات یەك بوو، ئێستا بۆ سەعات دەیە، ها؟.\nكاتێكیش دەچن بۆ گرتنی رەبایەی شاخی (قوڵە پوشینە)ی سنووری ناحیەی سوورداش، چونكە پێشمەرگەكان گەرمیانی بوون و شارەزا نەبوون، لە وشەی (بیگەیەنە)ی دەچین بۆ قوڵە پوشینە، ئەوەندەیان وتبۆوە تا گەیشتبوونە ئەوێ، ناوەكە چەند جارێك گۆڕانكاریی بەسەرداهاتووە و دواجاریش بووە بە (قوفڵە پشیلە) و ئیدی هاووڵاتییە رێبەرەكەیان سەری لێ تێكدەچێت و دەڵێت وەڵا كاكە نازانم ئێوە دەڵێن چی.\nدووانی تر كێشەی ئەوەیان هەیە كە ئاخۆ تۆپباران دەچێتە چوارچێوەی هێرشی ئاسمانی یان زەمینی.\nئەو مرۆڤە جوانانە كە سەرگوزەشتەیان دەخوێنینەوە، هەر حەز بە هاوڕێیەتییان دەكەیت، بەڵام جێگەی داخە، نووسەر لە كۆتاییدا وشەی (شەهید)یان بۆ زیاد دەكات و ئیدی تێدەگەین ئەوانە بوونە قوربانیی كاروانە.\nسەلیقەو وردەكاری لە گێڕانەوەدا\nئەمە كاروانێكە، لاوێكی كورد بە ناوی (عاسی حوسێن مەحمود) لە سەرەتای هەشتاكانی رابردوو رەگەڵیان كەوتووە و تا گەیشتنە مەنزڵ و هەڵهاتنی خۆری ئازادی، لێی دانەبڕاوە.\nدوای نزیكەی 35 ساڵیش، عاسی هاتووە بەشێكی بەسەرهاتەكانی ئەو كاروانەی كردووە بە كتێبێك بەناوی (بیرەوەری پێشمەرگەیەك)، لە لاپەڕەكانی بەراییشدا بەو جۆرە دەستدەكات بە گێڕانەوەی دەكات كە من ئێستا لە سەرەوە تیشكم خستۆتە سەر.\nئەمە دواین كتێب بوو كە ساڵی رابردووی 2017 خوێندمەوە، زۆرم چێژ لێبینی و زۆرتریش خەمم خوارد كە تەواوم كرد، حەزم دەكرد عاسی هەر بە شاخەوە بێت و كتێبەكەش درێژەی هەبێت، ئەمەش پەیوەندی بە چەند هۆكارێكەوە هەیە، وەك:\nنووسەر كە كەسێكی ناسراوی دنیای نووسین و سیاسەت نییە و هاووڵاتییەكی ئاساییە، بەڵام تەكنیكی گێڕانەوە و تەوازوعی خستنەڕووی رووداوەكانی، كتێبی هەندێك نووسەر و سیاسەتمەداری ناسراوی تێپەڕاندووە، بە زمانێكی خۆش و نەرم، دوور لە خۆ هەڵنان و خۆ بە پاڵەوانكردن، بە راستگۆییەوە و بێ مۆنتاژ و رتووشكردنی دیمەنەكان، رێكردنی كاروانەكەمان بۆ دەگێڕێتەوە.\nزمانێكی خۆش و توانایەكی بەهێزی هەیە لە گێڕانەوەدا، لە وەسف و وێناكردندا سەلیقە و وردەكاریی زۆرجوانی نیشانداوە، هێندە بە قوڵی وەسفی دیمەنەكانی كردووە و رۆچۆتە ناو دەنگ و رەنگ و شێوەكانەوە، خوێنەر وادەزانێت سەیری وێنەیەك دەكات، بۆنموونە: لە لاپەڕە 122دا بە جۆرێك باسی دارچنارەكان و بەریەك كەوتنی گەڵاكان و دروستبوونی دەنگێك لێیانەوە دەكات، خوێنەر رۆدەچێتە دنیای خەیاڵ و لەسەر كتێبەكەوە هەڵدەفڕێت و دەڕوا بۆ ناو خەتی چنارەكان و بە گوێی خۆی گوێی لە ورشە و برشەی ناو ئەو بێشەڵانە دەبێت.\nهەروەها ئەم كتێبە تۆماركردنی دیوێكی تری مێژووە، ئەو دیوەی كە لە گێڕانەوەكاندا كەمتر لای لێدەكرێتەوە، ئەویش وردەكاریی بارودۆخی ناوخۆ و ژیانی ئەوسای پێشمەرگە و گوندنشینەكان و كەسوكاری پێشمەرگەیە، ئەو زۆر ناچێتە ناوقوڵایی هەلومەرجی رامیاریی ئەوێ رۆژێ یان كوشتار و جەنگەكانی نێوان پێشمەرگە و دوژمن، بەڵام هەتا توانیویشیەتی شایستانە ئازایی پێشمەرگە و گیانفیداكردنیانی تۆماركردووە، لە نموونەی هێرشەكەی سەید برایمی فەرماندە كە فیشەكەكانی دوژمن جەستەی كوناودەر دەكەن، بەڵام ئەو بەر لە گیاندەرچوون خێرا نارنجۆكە ئەڵقە دەرهاتووەكەی ناومشتی بە ئاراستەی دوژمن فڕێدەدات، نەوەك بە ساردبوونەوەی جەستەی خۆی، نارنجۆكەكە بكەوێتەوە ناو هەڤاڵانی خۆی و كارەسات رووبدات.\nرووداوی دواتر كەوتنە بۆسە و وەرگەڕانی تراكتۆری مەفرەزەكە و بریندار بوون و بە دیلگرتنی پشتیوان كوچكنەخشینەیی لە لایەن دوژمنەوە.\nیاخود شەهیدبوونی دلاوەری كوێخا شەریف كە بە تاقی تەنیا لە لایەن 400 جاشەوە لە قرچەی گەرمای نیوەڕۆی گوندی سەیدانی گەرمیان پەلاماردرا، ئەویش ئازایانە شەڕی خۆ دەربازبوونی كرد، چەند جارێك ریزە فیشەكی چەكە قورسەكانی دوژمن و جەستەی پێكا، بەڵام وەك هەڵۆیەكی بریندار هەڵمەتی دەبرد و دوای شكاندنی چەند بەربەستێكی گەمارۆكە، زۆری ئەو فیشەكانەی بەرجەستەی دەكەوتن، هەناسەی لێدەبڕن و تەرمی بێنازی خوێناوی و خۆڵاوی دلاوەر، دەكەوێتە دەستی جاشەوە.\nهەروەها چیرۆكی عەشقەكەی دكتۆر حەمیدی پێشمەرگە و بە یەك گەیشتنیان و دواجاریش شەهیدبوونی هەردووكیان.\nئەمانە هەمووی رووداوگەلێكن، خوێنەر وا لێدەكەن بە چاوی تەڕ و ئەوكی تاساوەوە، بۆ چەند ساتێك، كتێبەكە دابخات.\nدیوەكەی تری ئەنفال\nئەوەی سەردەمی ئەنفال و ساڵی شومی 1988 لە گوندەكانی سنووری ئازادكراو نەبووبێت و بە چاوی خۆی ئەو دۆخە دژوارەی نەبینیبێت كە بەسەر خەڵكدا هاتووە، ئەستەمە لە گێڕانەوەكاندا وێنەیەكی تەواوی ئەو خەڵكە رەشوڕوتە وەربگرێت كە چۆن پێش ئەنفال ژیانیان كەوتۆتە تالوكەوە و چۆن لەبەردەم بەرداشی گەمارۆی ئەنفالدا خزاونەتە نێو كەندڕ و لا شیوو و چەمی دێهاتەكان، دواجاریش بەرداش هەموویانی هاڕی و ئیدی نەبیندرانەوە، بۆ كەسێكیش كە ئەوی رۆژێی بە چاوی خۆی بینیوە، لە هەر نووسینێك و گێڕانەوەیەكی ئەوكاتە، رێك دڵە خورپەی ئەوكاتەی خۆشاردنەوەكانی پێدەكەوێ.\nبۆیە منیش كە گێڕانەوەی خۆ حەشاردان و رەنگپەڕیویی خەڵكە هەژارەكەی سنووری ئەنفالی چوار و ناوچەی قەڵاسێوكە و شێخ بزێنیم لەم كتێبەدا خوێندەوە، هەمان دڵە خورپەم وێدەكەوت.\nنووسەر لەم باسەشیاندا نەچۆتە تەقڵیدی گێڕانەوەی ئەنفال و پەلبهاوێت بۆ هەموو قۆناغەكانی ئەو كارەساتە و قسە وتراوەكان دووپات بكاتەوە، بەڵكو هاتووە سەرەتای تارمایی ئەنفال دەنووسێتەوە، خەڵكە هەژارەكە گوندەكانیان چۆڵ كردووە و رۆیشتوونە دەرەوە و لە پاناو بەسێردا خۆیان مت كردووە و نازانن چییان لێبەسەر دێت، ئایندە تەڵخ و ترسناكە.\nئەوەمان بۆ دەخاتەڕوو كە گەمارۆی هێزی ئەنفال لەسەر گوندەكانی سنوورەكەی دەستیپێكردووە، رۆژ دوای رۆژ تۆپباران و سامی مەرگ لێیان نزیكتر دەبێتەوە، سووڕانەوەی هێلیكۆپتەرە مەرگچێنەكان نیشانەی خرای لێدەخوێندرێتەوە.\nلە كاتێكدا ئەم و هاوڕێیەكی بەو بنار و هەردە و گوندانە دەگەڕێت تا زانیاری لەسەر دۆخەكە دەستكەوێت، لە نێوان ئەو خەڵكانەی رۆیشتوونە دەرەوە و ماوەیەكی زۆرە خۆیان حەشارداوە و شەو و رۆژ چاوەڕێی ئایندەیەكی نادیار دەكەن و هەموویان رەنگیان پەڕیوە، پیاوێكی بە ژن كورت دەبینێت بە دیار پێنج منداڵی سەلكو پێچكەی وردەوە، ژنەكەشی كەساسانە لەولاترەوە هەڵتروشكاوە، پیاوەكە ئەم دەبینێت و خێرا بە ئومێدی بیستنی هەواڵێكی خۆش دێتە سەر ڕێیان كە ئاخۆ گوندەكەیان سووتاوە یاخود نا، ئەمیش وەڵامدەداتەوە كە زانیاریی نییە.\nپیاوەكە: یاخوا نەیان سووتاندبێت، وەڵاهی ئەوە قەڵشتی ناو لەپم، مانگێك نابێ خانووەكەم تەواو كردووە.\nئیدی نەیتوانی پێش بە گریانەكەی بگرێت و لە بری قسە، دەستەكانی بۆ هەردوو پێشمەرگەكە كردەوە، عاسی دەڵێت (دوو ناولەپی رەشداگەڕاوی قڵیش قڵیش و وشكەوە بوو، لەو ناو لەپە قڵیشاوانەوە لە ماندووێتی و رەنجبەخەساری هەموو گوند نشینەكان تێدەگەیشتی).\nئیدی دواتر كە دەڕۆن، دەگەنە گوندەكە و دەبینن هەمووی سووتاو و رووخێندراوە.\nمنداڵێكی دیكەش لەگەڵ باوكیدا سەرگەردان بەو ناوەدا دەسووڕێتەوەو لەگەڵ پێشمەرگەكاندا كە دەگەنە نزیك و دیمەنی گوندە كاولكراوەكە دەبینن، بە زمانە منداڵانەكەی خۆی و بەسەرسامییەوە دەڵێت: ئاه… ئەوە شێ وایلێ كلدووە؟!\nرۆژانێكی زۆر بەو جۆرە تێدەپەڕن، عاسی و خانەوادەكەی، هەندێك ماڵە پێشمەرگەو كەسوكاریان، لەو دۆخە دژوارەدا بە مجازەفە نیوەشەوێك بە گەمارۆی دوژمندا دزە دەكەنە دەرەوە و رزگار دەبن، بەڵام هەواڵەكانی دواتر جەرگبڕ بوون، ئەمان دوای دەرچوون لە تەوقی گەمارۆ، بیستیانەوە كە سوپای ئەنفال هەموو ئەو خەڵكەی لە دەشت ودەر خۆیان حەشاردابوو، هەڵلووشی و … ئەوساو ئێستاش نەبیندرانەوە، پیاوە دەستقڵیشاوەكەو منداڵەكانیشی.\nپێم وایە، ئەگەر ئەم كتێبە هی كەسایەتیەكەی ناسراوی دینای سیاسەت یاخود نووسین و رۆژنامەنووسی بوایە، ئەوا تا ئێستا چەندین خوێندنەوە و رانانی بۆ كرابوو، بەڵام بە داخەوە كە زۆرجار ناوی ناسراو و بیستراوی كەسەكە دەبێتە پێوانە و هێزی كێشكردن بۆ لا لێكردنەوە لە ئیشەكانی.\nمن پێم وایە، عاسی حوسێن مەحمود، بەم كتێبەی، هێندەی خەباتی پێشمەرگایەتییەكەی، خزمەتی دۆزی كوردی كردووە، چونكە زۆركەس هەبوو پێشمەرگایەتی بكات، بەڵام كەم كەس هەیە ئاوا بنووسێت و بگێڕێتەوە.


✌ Mihemed Îdiz (Zagros Pîyer) شەهیدان\n📅 کاتی تۆمارکردن Feb 1 2016 6:15PM\n👁 ئەم بابەتە 4,995 جار بینراوە\navê Tevgerî: Zagros Pîyer Navê Rast: Mihemed Îdiz [ زۆرتر... 👁] ✖ ✖ 0 0 ✔ 78% ✍ س.ئـ. 1-2-2016 18:15:48\n📝 پەیامی سەرەخۆشی کۆمەڵە بەبۆنەی مەرگی ناوادەی هەڵسوڕاوی سیاسی کاک موزەفەر ئەدەب بەڵگەنامەکان\n📅 کاتی تۆمارکردن Jan 31 2016 9:42PM\n👁 ئەم بابەتە 7,029 جار بینراوە\nبەداخەوە رۆژی یەکشەممە 24-01-2016 ، کاک موزەفەر ئ [ زۆرتر... 👁] ✖ ✖ ✖ 0 0 ✔ 81% ✍ هـ.ب. 31-1-2016 21:42:49\n📝 پەیامی قوباد تاڵەبانی بە بۆنەی ساڵیادی مامە ڕیشەوە بەڵگەنامەکان\n📅 کاتی تۆمارکردن Jan 24 2016 9:46PM\n👁 ئەم بابەتە 12,676 جار بینراوە\nئەمڕۆ 31 ساڵ تێپەڕ دەبێت بەسەر شەهیدبوونی هەڵۆیەکی [ زۆرتر... 👁] ✖ ✖ ✖ 0 0 ✔ 83% ✍ هـ.ب. 24-1-2016 21:46:42\n✌ محمد أيدز (زاغروس بيار) شەهیدان\n📅 کاتی تۆمارکردن Feb 1 2016 5:44PM\n👁 ئەم بابەتە 5,936 جار بینراوە\nالاسم الحركي: زاغروس بيار الاسم الحقيقي: محمد أيد [ زۆرتر... 👁] ✖ ✖ 0 0 ✔ 80% ✍ س.ئـ. 1-2-2016 17:44:32\n✌ محەمەد ئیدز (زاگرۆس پییەر) شەهیدان\n📅 کاتی تۆمارکردن Jun 8 2016 3:28PM\n👁 ئەم بابەتە 6,168 جار بینراوە\nناوی ڕێکخراوەیی: زاگرۆس پییەر ناو و پاشناو: حەمەد [ زۆرتر... 👁] ✖ ✖ 0 0 ✔ 80% ✍ س.ئـ. 8-6-2016 15:28:18\n📝 وەزارەتی دارایی و ئابوریی حکومەتی هەرێم، بە نوسراوێک سەرجەم وەزارەت و فەرمانگەکان ئاگاداردەکاتەوە، کە هیچ پلە بەرزکردنەوەیەک بۆ فەرمانبەرانی پلە وەزیفییە گشتییەکان بۆ ساڵی 2016 ئەنجام نادرێت بەڵگەنامەکان\n📅 کاتی تۆمارکردن Jan 26 2016 9:38AM\n👁 ئەم بابەتە 9,250 جار بینراوە\n24-01-2016 [ زۆرتر... 👁] ✖ ✖ 0 0 ✔ 77% ✍ هـ.ب. 26-1-2016 9:38:12


مەلا بەختیار: توشەرەفتان ئەوە شەرمەزاری نییە\nمەلا بەختیار ئەندامی ئەنجومەنی باڵای سیاسی بەرژەوەندی یەكێتی دەڵێت، لە هیچ شوێنێك خەڵك رێگە نادات حكومەت بەشداری لە یاد و ڤیستیڤاڵەكاندا بكات، توشەرەف لەوە شەرمەزاریتر هەیە؟، پێویستە حكومەت بەخۆیدا بچێتەوە.\nمەلا بەختیار لەمیانی كۆڕێكدا لە هۆڵی شەهید ئازاد هەورامی كە تایبەت بوو بە ئەنفال وتی، ئەم حكومەتە با ناڵێین ئێوە گەندەڵن، بەڵام توشەرەفتان لەوە شەرمەزاریتر هەیە؟ هەڵەبجە و گەرمیان نەیانهێشت بەشداری مەراسیمەكەیان بكەن، لە چەمچەماڵ بەردبارانیان كردن، ئەو رۆژە لە كۆیە وتیان قبوڵ ناكەین هیچ كەسێك لە حكومەت بێت بەشداری یادی ئەنفالمان بكات، قەڵادزێش نەیهێشت بەشداری بكەن لە ساڵیادی بۆردومانكردنی قەزاكە.\nرونیشیكردووەتەوە، ئەم حكومەتە دەبێت بە خۆیدا بچێتەوە و ئەو هەڵوێستە باشترین و جوانترین و ئازاترین ناوچەكانی میللەتی ئێمەن و قبوڵ ناكەن بێن بەشداریان لەگەڵدا بكات، هەزار كەس ماستاویان بۆ بكات هێندەی كەسوكاری یەك شەهید و یەك ئەنفال كاریگەری لەسەر رای گشتی نییە، لەوەزیاتر چاوەڕوان مەبن ئەم حكومەتە شتی داهێنان و گەورە بكات بۆ ئەنفال و كیمیاباران و بۆ ناوچەكە، كۆتایی هاتوە، بەڕاستی ئەم عەقڵییەت و حوكمڕانییە لەناو بازنەیەكدایە نایەتە دەرەوە.\nمەلا بەختیار لە بەشێكی تری قسەكانیدا وتویەتی، نە بە حكومەت و نەبەم حزبانە ئەم برینە قوڵە كە گەیشتووەتە سەر مۆخ ساڕێژ نابێت، بەڕای من هونەرمەند و نوسەر و داهێنەرەكان لە حكومەت زیاتر خەم بخۆن و كار بكەن، نەوەی لەمەودوای كۆمەڵگە ئەوە نەوەیەیە نییە چاوەڕێ بكات دەسەڵات چی پێدەڵێت و چۆنی گەورە دەكات.\nپێدەچێت كێشەی دیپۆرتكردنەوەی پەنابەران لە بەریتانیا چارەسەر ببێت\nئارێز عەبدوڵڵا: بەغدا لێمان بەبیانوە چۆن لە ریفراندۆم لێمان بەبیانو بون


چاكتان سازاند! ...ئومێد بابان\nپرۆسەی چاكسازی كە دوور و نزیك پەیوەندی بە كۆی دەزگا و دامەزراوە میری، ئیداری و حزبییەكانەوە هەیە، دەشێ لە هەرسێ ڕەهەندی ئابووری، سیاسی و كۆمەڵایەتییەوە سەرنجی بدرێت.\nلە ڕووی ئابوورییەوە، دابینكردنی ژیانی رۆژانەی خەڵك و مەیسەركردنی پێویستییە بنەڕەتی و سەرەتاییەكان زۆر گرینگە، هەروەكچۆن لە ڕووی سیاسییەوە تەبایی نێوخۆیی و رێكخستنەوەی ناوماڵ و یەكهەڵوێستی دەرهەق بە پرسە چارەنووسسازەكانیش جێی بایەخە، ئاواش لە ڕووی كۆمەڵایەتییەوە دەبێ باری سایكۆلۆژیی هاونیشتمانیان نادیدە نەگیرێت و بگرە پێویستییەكی حەتمییە كە لە هەموو كەناڵەكانی پەیوەندیی نێوان خەڵك و دەسەڵاتەوە، مامەڵەی تەندروست لەگەڵ ئەو پرسەدا بكرێت.\nبۆ ئەوەی وردتر بین، ئەو پڕۆسەیەی چاكسازی كە حكوومەتی هەرێمی كوردستان بە پاڵپشتیی بەشێك لە لایەنە سیاسییەكان ڕایگەیاندووە، سەرباری ئەوەی كە هەندێك ئومێد دەكرا دەرەنجامی هەبێت، بەڵام سستییەكی زۆر بەو لیژنە و دامەزراوانەوە دیارە كە ئەركی چاكسازی و پاكسازییان پێ سپێردراوە.\nئەوان كە بەلای كەمەوە دەبوو گۆڕانێكی نەوعی بە فەترەیەكی زەمەنیی كورت لە سیستمی خۆبەڕێوەبەری لە هەموو كایەكانی دەوڵەتمەداریدا دروست بكەن، تا ئێستاشی لەگەڵدا بێت شتێكی ئەوتۆیان نەكردووە و بگرە خاڵیشیان نەخستووەتە سەر و ژێری پیتەكانەوە.\nئاخر، چاكسازی پرەسیپ و فۆڕمی خۆی هەن و هەمووانیش دەزانن دەبێ لە كوێوە دەست پێبكرێت، بەڵام كاتێك بە لیژنە و لیژنەكاری پرۆسەكە دەخرێتە ژێر گومانەوە و بە پاساوی جۆراوجۆر پەكی دەخرێت، هەقە بپرسین: ئێوە چۆن چاكسازی دەكەن؟ یان ڕوونتر، لە كوێوە قۆڵی لێ هەڵدەماڵن و بۆ نەتانكردووە؟\nگەر ڕاشكاو بین، دەبێ بڵێین: ئەوانەی كە بڕیاربەدەستن و ڕاستەوخۆ دەتوانن لەبارەی چاكسازییەوە هەڵوێستی جیددی دەرببڕن و هەمووان ناچار بكەن كە بە بڕیار و فەرمانەكانیانەوە پەیوەست بن، كەمتەرخەمن و وەك پێویست نایانەوێ چاكی بسازێنن!\nچونكە، لای هەمووان ڕوونە، دۆخی ناسەقامگیری ئەمڕۆی هەرێمی كوردستان (كە دەكرێ بە چەند بڕیارێكی یەكلاكەرەوە تەواو بگۆڕێت)، پێویستی بە فەرمانی بەپەلە و كورتمەودا هەیە كە ئیرادە و ویستی سەركردایەتیی سیاسیی هەرێم و كۆی لایەنە سیاسییەكانی لە پشت بێت، نەك بە دروشمی بریقەداری بێ كردار، خراپ بیسازێنن.


نیگەرانیی وەزیری دارایی بۆ باری ئابووریی وڵات لە ساڵانی داهاتوودا - Radio Sweden Kurdish - رادیۆی سوید Radyoya Swêdê | Sveriges Radio\nAnders Borg. wêne: Leif R Jansson/Scanpix.\nنیگەرانیی وەزیری دارایی بۆ باری ئابووریی وڵات لە ساڵانی داهاتوودا\nبڵاو کرایه‌وه tisdag 30 november 2010 kl 13.23\nپاش ئەو گەشە ئابوورییە زۆر و چاوەڕواننەکراوەی سوید کە ناوەندی ئاماری سوید بڵاوی کردەوە، وەزیری دارایی وریایی دا کە لووتبەرزیی سوید لەوانەیە بارودۆخێکی نالەباری وەک ئیرلەند و ئیسلەندی بۆ پێک بێنێ.\nئاندرش بۆری دەڵێ ئەمە بەستراوەتەوە بەو وڵاتانەی تووشی گرفتی جیددیی دارایی بوون، بۆ نموونە ئیرلەند و ئیسلەند کە قوربانیی لووتبەرزی بوون. بەر لە هەموو شت، کۆنترۆڵی بانک و نرخی خانوویان لەدەست دا. زۆر ئاشکرایە کە ئەوە گرنگە ئێمە خاوەنی بانکی ڕێکوپێک بین، بەڵام کاتێ زۆر دەڕۆن ئەوا دەبنە هەڕەشە لە سەقامگیریی خۆشیان لە ئابووریدا. ئێستاش ئەوا هۆیەک هەیە بۆ ئەوەی وریایی بدەین لە سەر بڕیاردانی بێباکانە لە سەر سیاسەتی ئابووری لە ساڵانی داهاتوودا. ئێمە دەبێ وریا بین کە جڵەومان لێ نەسێنرێ.\nسیستەمی بانکی سویدی ئێستا سێ و نیو هێندە لە سەرجەمی بەرهەمی نەتەوەیی گەورەترە. کاتێ ئیرلەند و ئیسلەند کەوتنە سەر ئەم ئاراستەیەی قەیرانی ئێستایانەوە، ئەوا سیستەمی بانکەکەیان بەڕیز حەوت تا پێنج هێندە لە سەرجەمی بەرهەمی نەتەوەییەکەیان گەورەتر بوو. ئەم وریاییەی ئاندێرش بۆری بۆ ئەوەیە کە لەوانەیە سوید بە هەمان ڕێدا بڕوا و ئەویش دەیەوێ ئەوەندی بۆی دەکرێ بەری پێ بگرێ.\nیەکێ لە ڕێگەکان دەتوانێ زیادکردنی مزی بانکەکان بێ بە دەوڵەت، بۆ سەقامگیرپارێزییان. بۆیەش بانکی سەراسەریی سوید دەیەوێ لەم زستانەدا چەند جارێک سوودی ڕێنیشاندەر ـ بە سویدی styrräntan ـ بەرز بکات و لە ئاکامدا سوودی قەرزی خانووبەرە زیاد دەبێ و ئەو گەرما و تینەی بازاڕی خانووبەرە بەتایبەت لە شارە گەورەکاندا کەم دەکاتەوە.\nپشکنەرانی داراییش هەروەها لە سەر بەرزبوونەوەی نرخی خانووبەرە و هەڵتۆقانی بەدرۆی وریاییان داوە، بۆیەش لە یەکی نۆڤەمبەرەوە ئاستێکیان بۆ ڕادەی ئەو قەرزە داناوە کە بانکەکان بۆ کڕینی خانووبەرە دەیدەن، ئەویش ٨٥ لەسەدی باییەکەیەتی. بێت و کەسێکیش بیەوێ قەرزی زیاتر لەو بڕە وەرگرێ، ئەوا سوودەکەی گەلێ بەرز دەبێتەوە.\nئێستا سوید بە بەرزبوونەوەی ئابووریی ئەمساڵی، گەیشتۆتەوە ئەو ئاستەی بەر لە قەیرانە داراییەکە و بێبرەوییەکەی بازاڕ لە نێوان ساڵانی ٢٠٠٨ و ٢٠٠٩دا هەیبوو.\nهۆی ئەوەی ئێستا باری ئابووریی سوید لە وڵاتانی دیکە باشترە، دەتوانی هی ئەوە بێ کە بنەمالەکان هێزی کڕینیان زێدەتر بووە و باج و سوود لەو چەند ساڵەی ڕابردوودا داشکاون و هەناردەی وڵاتیش بەرفرەیە. هەر بۆیە ئەم داراییە دەوڵەتییە بەهێزە و ئەم قەرزە هندکە دەوڵەتییەی هەبووە.\nگەشەی ئابووری سوید لەو دوو ساڵەی دابێتدا لە گوێن پسپۆڕانی برەوی بازاڕ، وەک پێشتر بەهێز نابێت و پێشبینی دەکرێ کە زیاتر لە سێ لەسەد لە ساڵدا بێت. سوودی بانکیش بەرز دەبێتەوە و ئەمە دەتوانێ کاریگەر بێ کاتێ بانکی سەراسەریی سوید بۆ ڕاگرتنی تەرازی ئاوسانی ئابووری ئاستی سوود بە ڕادەی دوو لەسەد بەرز دەکاتەوە. ئەم گەشە خێرایەی ئێستا، وەڵامێکە بە بانکی نەتەوەیی سوید کە لە بەرنامەکانیدا بۆ بەرزکردنەوەی ئاستی سوود بەردەوام بێت، تەنانەت بێت و هێشتا ڕادەی بێکاری زۆر بێ و ئابووریزانان گوتەنی جێ زۆر واڵایە بۆ وەرگرتنی هێزی کار و لە ئاکامدا مووچەگەل بە شێوەیەکی گشتی بەرز نابێتەوە.\nوەزیری دارایی ئاندێرش بۆری نیگەرانی ئەم ساتە نییە بەڵام دەڵێ لەوانەیە گرفتی زێدەبوونی قەرزدارێتیی سوید دواتر دەرکەوێ. بۆری دەڵێ من پێم وایە پشکنەری دارایی، بانکی سەراسەری و ئێمە خۆمان، وێنەیەکی ڕاستمان لەو کاتە هەیە. من نیگەرانی ئەوە نیم کە ئێمە ئەمڕۆ لە دۆخێکی خراپ داین. نیگەرانی ئەوەم کە ئێمە لە یەک دوو یان سێ ساڵی داهاتوودا ئیزنی ئەوەمان دابێ کە دۆخەکە وەها خێرا بڕوا کە سەرێشەیەکی زۆرمان بۆ ساز بکات.\nکەچی هەری فلەم پرۆفیسۆری ئەنیستیتووتی ئابووریی نێونەتەوەیی لە زانکۆی ستۆکهۆڵم دەڵێ ئەوەی ئاندرێش بۆری وەزیری دارایی هاتووە و وریایی دەدا و دەڵێ سوید مەترسیی هەمان چارەنووسی ئیرلەند و پورتوگالی لە قەیرانی ئابووریدا لەسەرە، ئەوا نیشانەی پاشگەزبوونەوەیەتی لەو مەرجانەی بۆ چاکسازی دابوونی. پاشخانی ئەمەش ئەو نرخە بەرزەی سەرجەمی بەرهەمی نەتەوەیی، BNPیە کە ڕۆژی ڕابردوو ناوەندی ئاماری سوید پێشکەشی کرد و دەریدەخات ئابووریی سوید لە ماوەی ساڵێکدا بە ڕادەی حەوت لەسەد گەشەی سەندووە. بەڕای هەری فلەم وەزیری دارایی لەسەرێتی کە هەڵوێستێکی بەپارێزەوە بگرێ.\nبەڵام ئاخۆ ئایا ئەمەی ئاندێرش بۆری دەیڵێ زۆرتر چوارچێوەیەکی سیاسی دەگرێتەوە تا ئابووری؟ هەری فلەم دەڵێ بەڵێ من پێم وایە، ئەم قسەیەی بەرەو ڕووی هاوکارانی سیاسەتوانی ببۆوە و رەنگە بەرهەڵستکارانیشی تا مەرجی زۆر لە سەر چاکسازییەکانی دانەنێن.\nهەری فلەم دەڵێ لووتبەرزی لە ئابووریدا کە ئاندێرش بۆری لێوەی دەدوێ مانایەیەکی نییە و تەنیا شێوەیەکە بۆ بەرگریکردن لە خۆ. هەروەها بەراوردکردنی سوید لەگەڵ وڵاتانی دیکەی یەکێتیی ئەورووپا لە بواری ئابووریدا هیچ مانایەکی نییە.


Diplomatic Magazine | نێچیرڤان بارزانى، قاسەیەکى قەرزارو بەتاڵ بۆ مەسرور بارزانى بەجێدەهێڵێت\n٣٠ ملیار دۆلار قەرز وەک میرات بۆ کابینەى نوێ دەمێنێتەوە\nهەرچەندە لاى هەندێک نێچیرڤان بارزانى وەک دەوڵەتمەدارو پیاوێکى سیاسی و دبلۆماسى سەیر دەکرێت، بەڵام رایەکى گشتیش لەسەر ناوبراو هەیە کە ئەندازیارێکى سەرکەوتوو نەبووبێت لە ماوەى ساڵانى رابردووى حوکمرانیدا.\nهەندێک بەڵگە ئەوە دەسەلمێنن کە نێچیرڤان بارزانى مێژووى سیاسیى رابردووى پڕە لە کەموکورتى.\nبەڵگەکانیش زۆرن بۆ ئەوەى بیسمەلمێنن کە ناوبراو لەگەڵ وەسف و سەناى یارەکانیدا، کۆمەڵێک رەخنەى توندو جدیش رووبەرووى بۆتەوە لەوانەش:\nیەکەم: سەفەقات و رێکەوتنى نهێنى\nنێچیرڤان بارزانى هەمیشە وەک پیاوى رێکەوتنە نهێنییەکان وێنا کراوە، کە لەگەڵ وڵاتانى دەرەوە کۆمەڵێک رێکەوتنى نهێنى سەیرو سەمەرەى ئەنجامداوە بەبێ ئاشکرا کردنى وردەکارى و خستنە رووى زانیارییە گرنگەکان بۆ راى گشتى.\nبەتایبەت رێکەوتنى لەگەڵ تورکیا لەبوارى نەوت بۆ ماوەى ٥٠ ساڵ، کاتێک پرسیاریش لە ئاشتى هەورامى وەک وەزیرێکى نزیک لە ناوبراو دەکرا دەربارەى گرنگ و وردەکارى رێکەوتنەکە، بێ منەتانە وەڵامى دەدایەوە دەیگووت: پێویست ناکات هاوڵاتیان بەهەموو شتێک بزانن.\nهەروەها رێکەوتنى ناوبراو لەگەڵ رۆز نەفتى روسى بۆ ماوەى ٢٥ ساڵ، کە ئەمەش هەر بە نهێنى مایەوە و راى گشتى کاتێک بەمەى زانى کە میدیا جیهانییەکان بڵاویان کردەوە.\nئەمە سەرەراى ئەوەى لەناوەراستى ساڵانى نەوەدەکانەوە نێچیرڤان بارزانى هەر لەدروستکردنى پەیوەندى لەگەڵ عودەى کورى سەدام حسێن بۆ فرۆشتنى نەوت تاکو ئەمرۆ وەک بازرگانێک بەردەوامە و نەوت دەفرۆشێت. کە لەم رێگەیەشەوە بووەتە خاوەنى چەندین مۆڵ و کۆمپانیا و کەناڵ و خانوو زەوى و..شتى دیکە.\nهەزارەها کەسى بۆ حزبەکان بە نایاسایی و بندیوار دامەزراندووە و خانەنشینى کردوون.\nدووەم: گەندەڵى و دامەزراندنى موچەخۆرى بندیوار\nلەماوەى چەند ساڵى رابردووى حوکمرانى ناوبراودا، بە لێشاو موچەخۆرى بندیوارى بۆ حزبەکان (بەتایبەت یەکێتى و پارتى) دامەزراندووە، کە هەریەکەیان بۆ مەرامێک و رێکەوتنێکى تایبەتى بووە.\nئەمەش بووەتەهۆى ئەوە لە ئێستادا حکومەت بکەوێتە ژێر بارى کۆمەڵێک موچەخۆرى زۆرى بندیوارەوە، کە هەر وەزارەتێک کۆمەڵێکى بەردەکەوێت بۆ چارەسەرکردنى ئەم کێشەیەش کاتێکى زۆرى دەوێت، کە وەزیر هەبووە بەدرێژایى ماوەى کارکردنى لە وەزارەتەکەیدا تەنها سەرقاڵى ئەم بابەتە بووە.\nسێیەم: گەندەڵى و فەشەلى ئیدارى\nبەپێى زانیارییەکان نێچیرڤان بارزانى زۆربەى جار، بۆ ماوەى ٦ مانگ کۆبوونەوەى بە وەزیرەکانى کابینەکەى نەکردووە، کە ئەمەش ئاماژەیەکە بۆ بێ منەتى وبە گرنگ سەیر نەکردنى بارودۆخى ژیان و گوزەرانى هاوڵاتیان.\nهەرکاتێک، هاوڵاتیانیش بەتایبەت لەرێگەى ئەندام پەرلەمانەکانەوە رەخنەیەکیان رووبەروو کردبێتەوە ئۆتۆماتیکى هەڵچووە و بەتوندى وەڵامى بەرامبەرى داوەتەوە.\nئەم بێ منەتییەى ناوبراو بووەتە هۆى گەندەڵى و بیرۆکراتییەت لە سیستمى ئیدارى هەرێمى کوردستان، کە هاوڵاتیان رۆژانە دەناڵێنن بەدەستییەوە.\nهەروەها گەندەڵى کابینەکەى گەشتۆتە ئاستێک، هەرچەندە بەریارى ئەنجومەنى وەزیران دامەزراندن بەهەموو شێوەیەک راگیراوە، بەڵام لەماوەى چوار ساڵى رابردوودا زۆرترین کەس و نزیکى نێچیرڤان بارزانى بە نایاسایی و نهێنى دامەزراون کە هەندێکیان کراون بە راوێژکارى ناوبراو.\nبەهۆى ئەو قەیرانە دروستکراوەوە کە لە کابینەکەیدا خوڵقێنرا، حکومەت ٣٠ ملیار\nچوارەم: قەیرانى موزەیەف\nلە کۆتا کابینەى نێچیرڤان بارزانى کە سەرۆکایەتى دەکرد، قەیرانێکى موزەیەف خوڵقێنرا ( کە تیایدا حزب پارەدارو حکومەتیش بێ پارە بوو) تاکو ئەمرۆش ئەو قەیرانە بەردەوامە کە هەموو سێکتەرەکانى گرتەوە.\nبە برینى موچەى فەرمانبەران و مامۆستایان دەستى پێکرد، کە بووە هۆى وەستانى پرۆسەى خوێندن لە هەرێمى کوردستان.\nئەمەش وایکرد کابینەکەى ناوبراو (کابینەى هەشتەم) دەستى کرد بە قەرزکردن لە ناوو دەرەوەى وڵات، کە لەئێستادا هەم قەرزارى وڵاتانى دەرەوە و هەم قەرزارى بەڵێندەرو موچەخۆرانى هەرێمى کوردستانە.\nکۆى قەرزەکانى کابینەکەیان بە ٣٠ ملیۆن دۆلار ئەژمار دەکرێت، کە ئەمەش وەک میراتێک بۆ کابینەى دواتر دەمێنێتەوە و دەبێتە مەسرور بارزانى شان بداتە ژێرى و بیانداتەوە.\nمەسرور بارزانى دەبێت ئەوە باش بزانێ کە ئامۆزاکەى رێگەى گوڵرێژکراوى بۆ بەجێنەهێشتووە.!\nمەسرور بارزانى رووبەرووى چى دەبێتەوە؟\nمەسرور بارزانى ئەبێت ئەوە باش بزانێت کە "رێگەیەکى گوڵرێژکراوى بۆ بەجێ نەهێڵراوە" بۆیە دەبێت چاوەروانى قاسەیەکى قەرزارو خاڵى بکات.\nهەرچەندە باس لەرێکەوتنێکى نهێنى نێوان هەرێم و بەغداد دەکرێت، کە بریارە بەغداد قەرزى فەرمانبەران بداتەوە لەماوەى چوار ساڵى داهاتوودا، بۆ ئەم کارەش پێویست دەکات سەرۆکى داهاتووى هەرێم هەمیشە پێیەکى لەبەغداد بێت و نەهێڵێت پەیوەندییەکانیان تێک بچێت.\nبەڵام یەکەم ئەمرۆ جارێکى دیکە باس لە سەرهەڵدانەوەى کێشەکانى نێوان هەرێم و بەغدا دەکرێت، دووەم ئەمە تەنها قەرزى موچەخۆرانە، و قەرزى بەڵێندەرو ئەو وڵاتانەش قەرزیان لێکراوە دەمێنێت و دەبێت (برا گەورە) بیداتەوە.


بازرگانان لەژووری بازرگانی‌و پیشەسازی کۆبونەوە\nکوردی عربی English\n17/ 09/ 2021\nبەمەبەستی ئاگادار بوون لەدوا گۆڕانکارییەکانی ڕەوشی بازرگانی‌و ھاوردەکردنی کاڵاو شتومەکان، بازرگانانی سنوری پارێزگای سلێمانی، لەژووری بازرگانی‌و پیشەسازی کۆبۆنەوە.\nسیروان محەمەد، سەرۆکی ژووری بازرگانی و پیشەسازی سلێمانی لەگەڵ نوێنەری کۆمپانیاکانی سنوری پارێزگای سلێمانی کۆبویەوە بەتایبەت ئەو کۆمپانیانەی کە کاڵاو شتومەک ھاوردەی ھەرێمی کوردستان دەکەن، لەکۆبونەوەکە گفتوگۆ لە بارەی دواین گۆڕانکارییەکان کرا، بەتایبەتی ھاوردەکردنی کاڵاو خواردەمەنییەکان، کە لەئێستا ھاوردەکردن بەردەوامە، لەسایەی ڕێکارو ڕێنماییەکانی وەزارەتی تەندروستیدا، لەئێستادا کاڵایەکی زۆر لەبەندەرەکانی ئوم قەسرو بەندەر عەباس ھەیە، بۆیە داوا لەحکومەت دەکەن ھاوکاری بازرگانان بکات لەخێراتر ھاوردەکردنی کاڵاکاندا".\nلەکۆبونەوەکەدا جەخت لەوە کرایەوە، لەئێستادا سەرجەم کاڵاو ماددە خۆراکیەکان لەمارکێت‌و بازاڕەکاندا ھەیە، بازرگانان دڵنیایی دەدەنە ھاوڵاتیان خۆراک و پێداویستییەکان لەگەنجینەکاندا ھەیە، داواکاریش بون حکومەت کارئاسانی زیاتر بۆ بازرگانان بکات بۆ ھاوردە کردنی کاڵاکان لەدەروازە سنورییەکانەوەو ڕێگری نەکات لەھاوردەکردنی خواردەمەنییەکان‌و پێداویستییەکانی ژیانی ڕۆژانەی ھاوڵاتیان.\nلەکۆبونەکەدا بریاردرا بازرگانان‌و خاوەنکاران بەسەرپەرشتی ژووری بازرگانی‌و پیشەسازی سلێمانی کۆمەک‌و ھاوکاری خۆراکی کۆبکەنەوە بۆ سەرجەم ئەو ھاوڵاتیانەی کە داھاتی ڕۆژانەیان بەھۆی قەدەغەکردنی ھاتوچۆوە نەماوەو کەمی کردوە، لەئایندەیەکی نزیکدا شێوازی کۆکردنەوەو دابەشکردنی ھاوکارییەکان لەلایەن ژووری بازرگانی‌و پیشەسازی سلێمانیەوە ڕادەگەیەنرێت.\nئه‌م بابه‌ته 1629 جار خوێنراوه‌ته‌وه\nکۆڕبەندێکی بازرگانی لەلایەن کۆمەڵەی پیشەسازان و خاوەنکارانی نێودەوڵەتی لە سلێمانی بەڕێوەدەچێت\nهۆڵندا گرنگی بە کاری هاوبەش لەگەڵ سلێمانی دەدات\nبازرگانانی سلێمانی ده‌توانن له کۆڕبەندی خاوەنکارانی سوری - عێراقی به‌شداربن\nبه‌رێوبه‌ری ڕێكخراویی ICC ئۆكرانی له عێراق سه‌ردانی ژووری بازرگانی و پیشه‌سازی سلێمانی ده‌كات\nئەحمەد کەلاری: وەرگرتنی پارەی پشکنینی کۆرۆنا لە ده‌روازه سنورییه‌كانی نێوان ھەرێم و ئێران لابرا\nڕێکخراوێکی دانیمارکی ھاوکاری خاونکاران دەکات لە سلێمانی\nقوباد تاڵە‌بانی كۆگاكانی ژووری بازرگانی سلێمانی بەسەركردەوە\nکارەکانی پێشانگای نێودەوڵەتیی سلێمانی دەستیپێکرد


له‌باره‌ی پشوو و ڕاگرتنی ده‌وامه‌وه زانیاری ده‌درێ\nكوردستان 23/04/2022 - 11:50 شوان بەرزنجی\nبەرپرسێکی وەزارەتی پەروەردە چەند زانیارییەک لەبارەی پشو و راگرتنی ده‌وامه‌وه دەخاتە ڕوو.\nسامان سیوەیلی، گوتەبێژی وەزارەتی پەروەردەی حکوومەتی هەرێمی کوردستان، بە (باسنیوز)ی ڕاگەیاند: "ئەم هەفتەیە دەوام لە قوتابخانە و پەیمانگاکانی سەر بە وەزارەتی پەروەرده تاوەکوو 28ی مانگ ئاسایی دەبێ، دواتر پشووی حکوومەتی هەرێمی کوردستان بەبۆنەی جەژنی رەمەزانەوە دەست پێ دەکات".\nسامان سیوەیلی، ئاماژەی بەوەش دا، بازنەی یەکەم، پۆلی یەک و دوو و سێی بنەڕەتی ڕۆژانی 26 و 27 و 28ی نیسان وانە ناخوێنن و هەڵسەنگەندنیان بۆ دەکرێ و دەگەڕێنەوە ماڵەوە، گوتیشی: "ئەو بازنەیە لەبڕی تاقیکردنەوە، هەڵسەنگاندنیان بۆ دەکرێ، ئەو کات ئەوان دەوامیان تەواو دەبێ، بەڵام بەگشتی لەم هەفتەیە دەوام ئاسایی دەبێت و هیچ پشووێک نییە".\nئەوەشی خستە ڕوو، ئێستا پۆلی نۆی بنەڕەتی لە تاقیکردنەوەدایە، گوتیشی: "پۆلی نۆ وانە ناخوێنن، تەنیا تاقیکردنەوە دەکەن".\nگوتەبێژی وەزارەتی پەروەردە ئاشکراشی کرد، بەپێی ئەو خشتانەی دیار کراون، ڕاستەوخۆ دوای پشووەکانی جەژنی ڕەمەزان، لە 8ی 5 تاقیکردنەوەکان بەڕێوە دەچن و لە پەیمانگاکانی سەر بە وەزارەتیش 10ی 5 تاقیکردنەوەکان دەست پێ دەکەن.


نێچیرڤان بارزانی: پشتیوانیی خۆمان بۆ ماف و داوا یاسایی و سەندیكاییە ڕەواكانی كرێكاران دووپات دەكەینەوە – تۆڕی میدیایی خەڵک\nنێچیرڤان بارزانی: پشتیوانیی خۆمان بۆ ماف و داوا یاسایی و سەندیكاییە ڕەواكانی كرێكاران دووپات دەكەینەوە\n2020/05/01 - 10:55 AM\nسەرۆكی هەرێمی كوردستان ڕایدەگەیەنێت، تەواوی پشتیوانیی خۆمان بۆ ماف و داوا یاسایی و سەندیكایییە ڕەواكانیان، گوزەرانی شایستە و هەلومەرجی لەباری كاركردنی كرێكاران و بەدیهێنانی خۆشگوزەرانی بۆ ئەو چینە زەحمەتكێشە و تەواوی خەڵكی كوردستان، دووپات دەكەینەوە.\nنێچیرڤان بارزانی سەرۆكی هەرێمی كوردستان بە بۆنەی یادی یەكی ئایار، ڕۆژی جیهانیی كرێكارانەوە پیامێكی ئاڕاستەی سەرجەم كرێكارانی كوردستان كرد و ئاماژە بۆ ئەوە دەكات، گەرمترین پیرۆزبایی لە كرێكارانی كوردستان و سەندیكا و ڕێكخراوەكانیان دەكەم و پیرۆزباییش لە تێكڕای كرێكارانی عیراق و جیهان بەگشتی دەكەم.\nئاشكراشیدەكات، كرێكارانی كوردستان بازووی ماندوونەناس و كاران و ڕۆڵێكی دیاری بنیادنەرانە لە ئاوەدانكردنەوەی وڵاتدا دەگێڕن كە هەمیشە بەرچاو و جێی ڕێز و پێزانینە. لەم یادە پیرۆزەدا، تەواوی پشتیوانیی خۆمان بۆ ماف و داوا یاسایی و سەندیكاییە ڕەواكانیان، گوزەرانی شایستە و هەلومەرجی لەباری كاركردنی كرێكاران و بەدیهێنانی خۆشگوزەرانی بۆ ئەو چینە زەحمەتكێشە و تەواوی خەڵكی كوردستان، دووپات دەكەینەوە.\nڕوونیشیدەكاتەوە، هیوادارین وڵاتەكەمان و جیهان هەرچی زووترە لە قەیران و كێشەكانی دەرهاویشتەی پەتای كۆرۆنا دەرباز ببن كە بەداخەوە كاریگەریی خراپی لەسەر ڕەوشی ژیانی هەمووان و بەتایبەتی كرێكاران و ڕەنجدەران دروست كردووە، بەو ئومێدەی ساڵی داهاتوو لە دۆخێكی باشتردا ئەم یادە بكەینەوە.\nجەژنی كرێكارانی جیهانڤایرۆسی كۆرۆنانێچیرڤان بارزانى\nبەڤیدیۆ..چەندین ملیۆن جوجك زیندەبەچاڵ دەكرێن\n2020/12/02 - 10:48 AM\nمەسرور بارزانی سەرۆکی حکومەتی هەرێمی کوردستان، ئەمڕۆ لە کۆبوونەوەی ئەنجومەنی وەزیران ڕایگەیاند: لە بەیانییەوە دەست بەدابەشکردنی مووچە دەکەین\nمەسرور بارزانی، سەرۆکی حکومەتی هەرێمی کوێدستات، ڕایگەیاندووە: بەردەوام لە سەر هێڵ بووین لە گەڵ سەرۆک وەزیرانی عیراق بەرێز و بەڵێنیانداوە بابەتی ناردنی مووچە لە چەند رۆژی داهاتوودا چارەسەر بکەن، بەڵام ئەگەر لە بەر هەر هۆیەک لە کاتی خۆیدا مووچەی هەرێم لە بەغداوە نەگەیشت، ئەوە حکومەتی هەرێمی کوردستان ئەو کورتهێنانە بە قەرز دابین دەکات تا بڕە مووچەی تەرخانکراو لە بەغدا دەگات و دواتر پارەکەی بەغدا لە بری قەرزەکە دەدرێتەوە\n.ئاشکراشیکرد: لە بەیانییەوە دەست بە مووچە دابەشکردن دەکرێت.\nبڕیاری دابەشکردنی مووچە لەکاتێکدایە کە لەشاری سلێمانی خۆپیشاندانی ناڕەزایی مامۆستایان و فەرمانبەران بەردەوامە.


سیستانى چى به رۆحانى وتووه؟\nهەواڵ / عێراق :: 14/03/2019 :: 386 جار بینراوە\nعه‌لى سیستانى مه‌رجه‌عى باڵاى ئاینى مه‌زهه‌بى شیعه له پارێزگاى نه‌جه‌ف، ئه‌مڕۆ چوارشه‌ممه 13ى ئازارى 2019 پێشوازى له حه‌سه‌ن رۆحانى سه‌رۆك كۆمارى ئێران كرد، نووسینگه‌كه‌شى ئه‌وه ئاشكراده‌كات كه خانه‌خوێ چى به میوانه‌كه‌ى وتووه.\nسایتى فه‌رمى سیستانى ئه‌مڕۆ دواى دیداره‌كه‌ى مه‌رجەعی شیعە و رۆحانى بڵاویكرده‌وه: سه‌رۆك كۆمارى ئێرانى لایه‌نێكى سه‌ردان و گفتوگۆكانى له‌گه‌ڵ به‌رپرسانى عێراقى بۆ مه‌رجه‌عى باڵا له نه‌جه‌ف باسكردووه.\nله‌و دیداره‌دا سیستانى به رۆحانى وتووه: پێشوازى له هه‌ر هه‌نگاوێك ده‌كه‌ین له پێناو به‌هێزكردنى په‌وه‌یندییه‌كانى عێراق له‌گه‌ڵ دراوسێكانیدا به‌پێى به‌رژه‌وه‌ندى هه‌ردوولا و له‌سه‌ر بنه‌ماى رێزگرتن له سه‌روه‌رى وڵاتان و ده‌ستوه‌رنه‌دان له كاروبارى ناوخۆیان.\nسیستانى ئاماژه‌ى بۆئه‌وه‌ش كردووه: گه‌لى عێراق شه‌ڕى چاره‌نووسسازى كردووه بۆ له گۆڕانانى داعش، له‌و پێناوه‌شدا قوربانى گه‌وره‌ى داوه بۆ به‌ده‌ستهێنانى سه‌ركه‌وتن به‌سه‌ر رێكخراوى داعشى تیرۆرست و دورخستنه‌وه‌ى مه‌ترسییه‌كانى له‌ناوچه‌كه، له‌و پێناوه‌شدا هاوڕێكانى رۆڵى به‌رچاویان هه‌بووه.\nبه‌پێى راگه‌یاندراوەكه‌ى نووسینگه‌كه‌ى، سیستانى ئاماژه‌ى بۆ ئه‌و ئاڵنگارییانه‌ش كردووه كه رووبه‌ڕووى عێراق ده‌بنه‌وه له‌م قۆناغه‌دا كه بنه‌بڕكردنى گه‌نده‌ڵى و باشكردنى خزمه‌تگوزارییه گشتییه‌كان و قه‌تیسكردنى چه‌كه له ده‌ستى ده‌وڵه‌ت و ده‌زگا ئه‌منییه‌كان، هیواشى خواستووه، حكومه‌تى عێراق به‌ره‌وپێشووچوونى خوازراو به‌ده‌ستبهێنێت له‌و بواره‌دا.\nسیستانى جه‌ختیشیكردۆته‌وه: پێویسته سیاسه‌تى هه‌رێمایه‌تى و نێوده‌وڵه‌تى له‌م ناوچه‌یه‌دا هاوسه‌نگ و میانڕەوبێت بۆ دورگرتنى گه‌له‌كانیان له مه‌ینه‌تى و زیانى زیاتر.\nئه‌یاد عه‌لاوی گیانی له‌ده‌ستداوه؟


دوای حه‌وت ســاڵ و تاوه‌كو ئێستا هیچ كه‌سێك له‌سه‌ر هۆكاری كه‌وتنى شه‌نگال و ڕاده‌ستكردنى به تیرۆریستانى داعش نه‌دراوه‌ته دادگا – ته‌ڤگه‌ر\nسەرەکی/پرسی رۆژ/دوای حه‌وت ســاڵ و تاوه‌كو ئێستا هیچ كه‌سێك له‌سه‌ر هۆكاری كه‌وتنى شه‌نگال و ڕاده‌ستكردنى به تیرۆریستانى داعش نه‌دراوه‌ته دادگا\nدوای حه‌وت ســاڵ و تاوه‌كو ئێستا هیچ كه‌سێك له‌سه‌ر هۆكاری كه‌وتنى شه‌نگال و ڕاده‌ستكردنى به تیرۆریستانى داعش نه‌دراوه‌ته دادگا\nئه‌مرۆ8/3 حه‌وت ساڵ تێده‌په‌ڕێت به‌سه‌ر جینـۆسایدى شه‌نگـال ئه‌و تاوانـه دژ مرۆڤایه‌تیـه‌یی كه قوربانیه‌كه‌ى ده‌یان كچ وژنى ئێـزدى بوو.\nسه‌ڕه‌رای بوونى چه‌ندین به‌ڵگه‌ى ڕوون، گرنگه له‌ئێستا دادگایی تایبه‌ت به‌تاوانه‌كانى داعش دابمه‌زرێت سه‌ڕه‌رای دادگایكردنى تیرۆریستان هه‌موو ئه‌وانه‌ى له‌پشت ڕاده‌ستكردنى شه‌نگالن دادگایی بكرێن به‌سزای خۆیان بگه‌یه‌نرێت له‌پێناو شادكردنى ڕووحى قوربانیانى ئه‌و تاوانه نامرۆڤایه‌تیه.\nدوای حه‌وت ساڵ هێشتا ئه‌و ده‌سه‌ڵاته‌ى به‌یاننامه‌ى نیگه‌رانى له‌م یاده ده‌رده‌كات، به‌رێگایی جیاجیا رێگره له گه‌ڕاندنه‌وه‌ى ئاواره‌كانى شه‌نگال و گه‌یشتنی هاوكاری و پێداویستیه سه‌رتایه‌كان و ئاوەدانکردنەوە و سەقامگیرکردنی شەنگــال و قەرەبووکردنەوەی خەڵکەکەی، كه‌ئه‌مه‌ش پێشه‌لكاریه‌كى ڕوونى مافه‌كانى مرۆڤه.\nبه‌نده له‌ماوه‌ى 3 ساڵی كاركردنم له‌ئه‌نجوومه‌نى نوێنه‌رانى عێراق خه‌مى شه‌نگال یه‌كێك بووه له‌و دۆسیه‌یانه‌ى لێبڕاوانه كارم تێكردوه له‌نزیكه‌وه ئاگاداری مه‌ینه‌تیه‌كانى ئێزدیه‌كانی شەنگالم.\nبۆیە بە پێویستی ده‌زانین حكومه‌تی فیدڕاڵی له‌رێگه‌ى ناوه‌نده ده‌ره‌كیه‌كان كاری جدی بكات له‌پێناو ئاشكراكردنى چاره‌نووسی ده‌یان بێ سه‌روشوێن لە كچان وژنــانی شه‌نگال.\nدروود بۆ ڕوحی شه‌هیدان ئازادى\nنه‌فره‌ت له‌تاریك په‌ره‌ستان وهاوكارانیان\nئه‌ندامى لیژنه‌ى مافی مرۆڤ\nله په‌رلـــه‌مانى عێراق


زمانی دڵ و شێوەزاری حاڵ (بەشی دووهەم) – fgulen\nزمانی دڵ و شێوەزاری حاڵ (بەشی دووهەم)\nمەردەکانی دڵ، هەمیشە بە دوای ئەوەوەن بەهای راستەقینە، دەست وتەکان بخەنەوە. ئەوان داوەکانیان هەڵدەدەن و، هەوڵی ڕاوکردنی ئەو ئیحساس و کرکۆکی واتایانە دەدەن کەوا لە دڵیانەوە قوڵپەی دێت، بە ڕووی ئەو تێبینیانەشدا داخراون کەوا لە میکانیزمی ویژدانیانەوە ڤیزەیان وەرنەگرتووە. هەر دەنگ -هەناسەیەک کەوا لە دڵیانەوە هەڵنەقوڵابێت، تەنانەت گەر نەغمە و ئاوازی بولبولیش بێت، لە قوڵاییەکی جیاوازی ناخیاندا بۆ لەبیرچوونەوە جێیدەهێڵن و، لە بەرامبەر ئەگەری ئەو جۆرە تێبینیانەدا بەردەوام لە بێدەنگی چاودێریکرندا دەژین.\nهەرشتێک کەوا دڵنیابن لەوەی لە نێو دڵیانەوە فیشقەی کردووە، هەروەها ئەو چەمکانەی بە تێبینی وابەستەیی بە حەقەوە هێناویانەتە سەرزاریان، تەنانەت گەر لە ڕوانگەی ڕوکەشی ئەقڵەوە وەک ژەهریش وەهابن، بەسەر شتانێکی کەوسەرئاسا پێش دەخەن کەوا لە زمانی دڵیانەوە نەهاتبێتە دەرەوە و، بە شێوەزاری حاڵیان ڕەنگیان نەکردبێت. هەڵیدەبژێرن، چونکە ئەوان بە دوای ئاسودەیی نەفسانی و جسمانی خۆیانەوە نین، گەر لەسەر ئەو ڕێگایەی بە تێبینی دونیاکەیانەوە بەسەریدا دەڕۆن، هەزاران مەغدوریەت و بێبەشبوون جێگەی باسیش بێت، ئەوان هەردەم بەرەو ئەو ئاڕاستەیە دەڕۆن کە دەرزی دڵیان پشانی دەدات و، گەر پێویستی کرد، ئامادەن بە تەواوی خۆیان لەبیر بکەن، تەنانەت ئامادەی ئەوەشن بە درێژایی تەمەنیان لەیاد بکرێن. نە بە دوای ناو و نیشان، نە شان و شۆرەت، نە بە دوای سەروەت و سامانەوەن.\nتەنانەت گەر بە شێوەیەکی بەردەوام بێ وەفایی ببینن بەرامبەر ئەوەی دەیکەن و ئەنجامی دەدەن، یاخود هەمیشە توشی بێ بەشی ببن، نە بە هەندی وەردەگرن، نە دڵیان زویر دەبێت و نە کەسیش بە بێ وەفایی تاوانبار دەکەن. هەڵسوکەوتێکی لەم شێوەیەش، وەک داخوازی ئیمانەکەیان و، تایبەتمەندی ئەو ڕێگایەی لەسەری دەڕۆن ئەژمار دەکەن و، هەر شتێکی نەرێنی کەوا ڕووبەڕووی دەبنەوە، “خوا کەریمە”یەکی بۆ دەڵێن و سەیری ئەوە دەکەن لەسەر شاڕێگەی پێغەمبەران بەردەوامی بە ڕۆشتنی خۆیان بدەن.\nبە درێژایی مێژوو، تەواوی خوێندکارەکانی قورئان بەم شێوەیە بیریان کردۆتەوە، لەم گوزەرەوە ملی ڕێگەیان گرتووە. ڕێبوارانی دوێنێ و ئەمڕۆی ئەو شاڕێگا نورانیە، سوێندی ئەوەیان خواردووە ببنە شوێنکەوتەی ڕابەری ئە ڕێگە بێ کۆتاییە و، هەمیشە هەر هەناسەی خۆشەویستیان داوە و، هەردەم عەشق و خۆشەویستیانی بۆ کەسانی تر وتووەتەوە و، هەموو کەسیان بە هەستی برایەتیەوە لە ئامیز گرتووە – بە دەربڕینەکەی ئوستاد بەدیعوزەمان- لە ڕوانگەی “بێشکەی برایەتیەوە” سەیری گەردونیان کردووە، کاتێک قسەیان کردووە بە زمانی دڵیان قسەیان کردووە، بە شێوەزاری حاڵیشیان قسەکانیان ڕەنگاوڕەنگ کردووە، گەشتوونەتە ئەو خاڵەی کەسانی فانی لە باقی جیا دەکاتەوە، بە هەست و هەیەجانەکانیانەوە هەمیشە تابلۆیەکی جیاوازییان کێشاوە.\nئەمانە کەسانێکن، لە بچوکترین ئاماژەی چواردەوریانەوە، هەست بە ڕۆح و واتای تەواوی بوون دەکەن و، ئەوەی هەستیشی پێدەکەن، بە ئاماژەکانی سەر دەموچاویان و واتاکانی ناو چاوەکانیان شکڵی پێدەدەن، ڕازە قوڵەکانی ناو بوون، بە درکپێبردنی لەدوونی خۆیان درک پێدەبەن و، ئەو واتایانەی بە لێزمە و شەستە بەسەر ترۆپکەکانی دڵیاندا قوڵپ دەبێتەوە، وەک خوانێکی ئاسمانی پێشوازی لێدەکەن، هەوڵ دەدەن بە هەموو کەسێکی تریشی تام بکەن. دۆڵ بە دۆڵ دەگەڕێن و، بە دوای ئەو سینانەدا دەگەڕێن کە جوانیەکانی شکۆفەکردووی ئیمانەکەیانیان پێشکەش بکەن. ئیدی هەر ڕۆحێکی ئامادە دەدۆزنەوە، لەوێدا جەژنێک دەگێڕن و، لەم هەستانەشیان هەتا بڵێیت مەعسوم، لە بەرامبەر گەورەترین سەرکەوتنەکانیشیاندا بێ بانگەشە و، لە بەرامبەر هەموو چاوەڕوانییەکیش داخراون، بەڵام هەردەم پڕ نەشە و لێوان لێو لە تامەزرۆیین.\nشەو-ڕۆژ هەردەم بە دوای ڕازێکەوەن. بەشکردنی ئەم ڕازەش لەگەڵ کەسانی تردا، گەورەترین هیوایەتی ئەوانە. ئەوەی لە دڵیانەوە هەستی پێدەکەن، هەوڵ دەدەن لە دڵەکانی تردا هەیەجانی پێ بهێننە ئاراوە. بۆ سینەگەلێکیش کەوا ئاشنایەتی لەگەڵیان هەیە، بەستەی بێ گوفتەی وەها لە هەست-هزر، دەنگ- وتە پێشکەش دەکەن، کە هێشتا مورەکەبی چاپخانەکان نەیانبینیوە.\nهەمیشە بە هەیەجانی ئەو کارەی ئەنجامی دەدەن لە هەناسەبڕکێدان، نە توشی بێ هیوایی و خەفەت، نە توشی دوودڵی و دڵشکان دەبن. قوم لە تام و چێژی هیوا و بزاوتەکانیان دەدەن لەو کارانەی ئەنجامی دەدەن، لە هیچ شوێنێکی تریش بە دوای پاداشتی کارەکانیاندا ناگەڕێن، وەک ئەوەی دڵنەزان و ڕۆحنەزانەکان بە دوایدا دەگەڕێن.\nپاشان ئەو ڕۆح و واتایەی لە دڵەکانیاندا هەوێنیان گرتۆتەوە پێشکەشی دەکەن. پێشکەشی دەکەن ئەو ماریفەت و خۆشەویستیەی کەوا تێرخورادن لە چێژەکەی بوونی نیە. هەرکەسێک کەوا پێش داوەری نەبێت بۆیان، خۆی پێناگیرێت لەبەردەم ئەم دەنگە ئەفسوناویەی ئەوان، کە چەشنی تاڤگەی کرانەوە بەرەو دامێنی قەدپاڵەکانی دڵیان خوڕەی دێت و دەڕوات. کەس ڕزگاری نابێت لەم هێزە ڕاکێشەرە لەدوننیە، کەوا بە سینەی مرۆڤەکاندا دەکێشێت و لە ناخیاندا دەنگ دەداتەوە.\nوتە و ڕوونکردنەوەکانی ئەم دڵە کاریگەرانە کەوا وەک ئاوێنەی دەربڕینەکانی سەرو ئاسمانەکان ئەژمار دەکرێن، هیچ کەسێک ناتوانێت لە بەردەمی بێ پەروا بمێنێتەوە. ئەگەرچی یەکسەر کاریگەریەکەشی نەبینین، ئەم تیمسالی وتانە کەوا لە دڵیانەوە فیشقەی کردووە و لە حاڵیشیاندا شێوەزارێکی جیاوازی وەرگرتووە، گەر ئەمڕۆش نەبێت سبەینێ، هەر کاریگەری لەسەر ئەو دڵانە دادەنێت کەوا بە ڕوویاندا کراوەن و، سیستەمی ویژدانیان بە تەواوی قوڵایی خۆیەوە لە ژێر کاریگەرییان دەمێنێتەوە. پاشان ئەم داهاتەی ئەوان کە ڕۆژێک وەک دەستکەوتی نەست و ژێر شعوری لێدێت، تەنانەت گەر بە بانگهێشتێکی زۆر بچوکیش بێت، بۆیەی خۆی تەنانەت لە دوورترین ڕۆحەکانیش دەپرژێنێت.\nبەڵێ، نە ئەو وتانەی لەمڕۆدا بە زمانی دڵ دەوترێن، نە ئەو ڕوونکردنەوانەی(بیان) لە ڕێگەی شێوەزاری حاڵەوە دەوترێنەوە، هەرگیز بە فیڕۆ ناچێت. هزرەکانی ئێستا هەریەک لەوان لەسەر دیسکێک تۆمار دەکات و، شعور هەڵسەنگاندیان بۆ دەکات، لۆجیک و داوەری ژیری بەخێوی دەکەن و گەورەی دەکەن، پاشان لە قاڵب و شکڵی نوێدا جێگەیان دەکاتەوە و، ئەوان ئەمانەتی دەستی “کاتی دیاریکراو” ی خۆیان دەکات.\nکاتێک وەرزی خۆیشیان دێت، ئەو وتە و حاڵە ئەفسوناویانەی دڵ، کەوا جێپەنجەیان لەسەر ڕۆحەکان ناسڕێتەوە، کێ چوزانێت چۆن جوانیگەلێکی نەبینراو و نەبیستراوی لێدەکەوێتەوە!


شارەزایەکی هەڵبژاردن: پڕۆژە یاساکەی سەرۆک کۆمار بۆ هەڵبژاردن دەبێتە هۆی لاوازکردنی حیزبە گەورەکانی عێراق و کوردستان – Standard Kurd\nشارەزایەکی هەڵبژاردن: پڕۆژە یاساکەی سەرۆک کۆمار بۆ هەڵبژاردن دەبێتە هۆی لاوازکردنی حیزبە گەورەکانی عێراق و کوردستان\nلەلایەن ستاندار Posted on تشرینی دووه‌م 14, 2019 تشرینی دووه‌م 14, 2019 1955 جار بینراوە 0 سەرنج\nئارام جەمال بەڕێوەبەری پەیمانگەی کوردی بۆ هەڵبژاردن ڕایدەگەیەنێت “پرۆژە یاسای هەڵبژاردن، کە سەرۆکایەتی کۆماری عێراق ئامادەی کردووە وەڵامدەرەوەی خواستی خۆپیشاندەرانە لەڕووی تێرکردنی خواستی نوێنەرایەتیکردنیانەوە لە ئەنجومەنە هەڵبژێردراوەکاندا. ئەم پرۆژە یاسایە لە ئێستادا بۆ لاوازکردنی بونیادی حزبە گەورەکانە لە عێراق و هەرێمی کوردستاندا بە بەڵگەی ئەوەی دەرفەتێکی زۆر لەبەردەم دەرچوونی کاندیدی سەربەخۆی تاکەکەسدا دەڕەخسێنێت، لەکاتێکدا لیستی نوێنەرایەتی رئژەیی بە (سانتلیگۆی هەموارکراوی عێراقی)یەوە بڕستی لە دەرچوونی تاکەکەس بڕیبوو”\nناوبراو دەشلێت “ئەگەر ئەم پرۆژەیاسایە جێبکەوێت گۆڕانکارییەکی بەرچاو بەسەر ژمارەی کورسییەکانی زۆربەی حزبە گەورەکاندا دەهێنێت بە بەرژەوەندی کاندیدانی سەربەخۆ، خۆ ئەگەر لەناو ئەنجومەنی نوێنەرانی عێراقیشدا سیستمی هەڵبژاردنەکەی بگۆڕن (کە دڵنیام هێزە گەورە سوودمەندەکان لە لیست و سانتلیگۆکەیان ناهێڵن بەو شێوە پێشکەوتووەی ئێستای بمێنێتەوە) ئەوا ناتوانن شێوازی پاڵاوتنی کاندید بە لیست و گۆڕینی دەنگ بۆ کورسی بە سانتلیگۆی خنکێنەری تاکەکەسی عێراقی دووبارەبکەنەوە، هەربۆیە دواجار دانوستانەکان بە سیستمێکی هەڵبژاردنی تێکەڵاو دێتەدەر کە ئەویش هەنگاوێکی باش و لە پێشترەو فەزڵەکەی دەگەڕێتەوە بۆ پێشکەوتوویی ناوەڕۆکی پرۆژە یاساکەی سەرۆکایەتی کۆماری عێراق.”\nبڵاوکراوەی پێشوونهێنی پاش هەموارکردنەوەی دەستوری عێراق ئاشکرادەبێت\nبڵاوکراوەی نوێترمەزڵوم کۆبانێ: لەکاتی کۆبوونەوەی نیوان ئەردوگان و ترەمپ تورکیا هێڕشی کردۆتە سەر تەلتەمر\nئه‌مینداری عه‌سائیبی ئه‌هلی حه‌ق:ئەگەر هێزەکانى ئەمریکا خاکى عێراق جێنەهێڵن، ناچاریان دەکەین و بە زۆر دەریاندەکەین!\nپەڕلەمانتارێکى یەکگرتوو:چونکە حکومەتى هەرێم ستەمکار و ناشەفافە، بۆیە خوا دەسەڵاتدارانى بەغداى بۆ کردۆتە مڵۆزم!\nنوێترین زانیارى لەبارەى خۆپیشاندانى ئەمڕۆى عێراقییەکان\nبزانە کێ چەندین فەتواى ترسناکى داعشی لە موسڵ دەرکردووە و فەتوایەکانیشی چین؟!\nدوای شەش ڕۆژ لە کۆتایی هاتنی کۆنگرەی یەکێتی تاوەکوو ئێستا بارزانی پیرۆزبایی لە یەکێتی نەکردووە\nPosted on كانونی یه‌كه‌م 29, 2019 كانونی یه‌كه‌م 29, 2019 0 518\nهەڵوێستی ئێران له باره‌ی تۆمه‌تباركردنی به ئه‌نجامدانی هێرشه‌كانی سه‌ر باڵیۆزخانه‌ی ئه‌مه‌ریكا له به‌غدا\nPosted on كانونی یه‌كه‌م 31, 2019 0 316\nبریت ماكگۆرگ: هه‌سته‌كه‌م به‌راستی كوشتنی سوله‌یمانی كارێكی عادیلانه بوو\nPosted on كانونی دووه‌م 3, 2020 كانونی دووه‌م 3, 2020 0 239\nدەرفەتێكی زێڕین بۆ میصر‌و كورد\nPosted on كانونی دووه‌م 5, 2020 0 379\nتورکیا بەردەوامە لە هێرشکردن بۆ سەر رۆژئاواى کوردستان\nPosted on كانونی دووه‌م 7, 2020 كانونی دووه‌م 7, 2020 0 84


https://1baiser.com لە ٦٩ ملیۆن دۆلاری پڕۆژەی ئاو تەنیا ٧ ملیۆنی بۆ سلێمانی سەرف کراوە |\nHome ڕاپۆرت لە ٦٩ ملیۆن دۆلاری پڕۆژەی ئاو تەنیا ٧ ملیۆنی بۆ سلێمانی سەرف کراوە\nهەڵەبجە یەک دۆلاری بۆ سەرف نەکراوە… بۆ هەولێر و دهۆک ٦٢ ملیۆن خەرج کراوە\nلە ٦٩ ملیۆن دۆلاری ساڵی ڕابردوو کە بۆ پڕۆژەکانی ئاو لە هەرێم خەرج کراوە، تەنها ٧ ملیۆنی بەر سلێمانی کەوتووە و لەگەڵ ئەوەی پارێزگای هەڵەبجە یەک دۆلاری بۆ خەرج نەکراوە، کەچی گوندێکی بارزان ١٦ ملیۆن دۆلاری بۆ سەرف کراوە.\nبه‌پێی داتایه‌كی به‌ڕێوه‌به‌رایه‌تیی ئاو و ئاوه‌ڕۆكانی هه‌رێم له كۆی 69 ملیۆن دۆلار كه له ساڵی 2018 بۆ پڕۆژه‌كان خه‌رج كراوه، ته‌نها 7 ملیۆن دۆلار بۆ سنووری پارێزگای سلێمانی دانراوه، بەڵام باقی پارەکە لە سنووری پارێزگاکانی سنووری هەولێر و دهۆک سەرف کراوە.\nغالب محه‌مه‌د، ئه‌ندامی ئه‌نجوومه‌نی نوێنه‌رانی عێراق به ״ئاژانس״ی وت: ״پارێزگایه‌كی وه‌ك هه‌ڵه‌بجه دینارێكی بۆ خه‌رج نه‌كراوه، به‌ڵام لادێیه‌ك له بارزان 16 ملیۆن دۆلاری بۆ سه‌رف ده‌كرێت، كه ئه‌مه یه‌كسانكردنی پارێزگایه‌كه به لادێیه‌ك.״\nپەراوێزخستنی سلێمانی و هەڵەبجە لە لایەن حکومەتی هەرێمەوە بەردەوام باسێکی گەرمی چاودێرانی سیاسیی و پسپۆڕانی ئابووری بووە و لەو بارەیەشەوە هۆشدارییان داوە.\nسه‌ربه‌ست عوسمان، به‌ڕێوه‌به‌ری ئاوی سلێمانی بۆ ״ئاژانس״ی ئاشکرا کرد، ئەمساڵ ٧ ملیۆن دۆلارمان لە کۆی ئەو بودجە دیاریکراوە بۆ خەرج کراوە وەک سلێمانی.\nوتیشی: ״بەردەوام پێویستمان بە بودجەی تایبەت هەیە بۆ پڕۆژەکانمان، هیچ کاتێکیش بە پێی داواکارییەکانمان بودجەمان بۆ خەرج نەکراوە و بەڕێوەبەری ئاوی هەرێمیش چەند جارێک باسی ئەو جیاوازییەی کردووە.״\nبەڕێوەبەرایەتیی ئاو و ئاوەڕۆکانی هەرێم ئەو زانیارییانە ڕەت ناکاتەوە، بەڵام دەڵێن ئەو بڕە پارەیە بۆ پڕۆژە ستراتیژییەکان بووە.\nمه‌سعود كاڕه‌ش، به‌ڕێوه‌به‌ری ئاو و ئاوه‌ڕۆكانی هه‌رێم بۆ ״ئاژانس״ وتی: ״ئه‌و 69 ملیۆن دۆلاره‌ی كه خستوومانه‌ته ڕوو له‌ساڵی 2018 بۆ پڕۆژه گه‌وره ستراتیژییه‌كانی ئاوه، نه‌ك هه‌موو پڕۆژه‌كانی ئاو.״\nوتیشی: ״پڕۆژه درێژخایه‌نه‌كانی سنووری پارێزگای سلێمانی بودجه‌ی ته‌رخانكراویان وه‌رگرتبوو و پڕۆژه‌كانیان ته‌واو كرابوو، به‌ڵام به‌شێك له پڕۆژه گه‌وره و درێژخایه‌نه‌كانی ئاو له سنووری پارێزگای هه‌ولێر ته‌واو نه‌كرابوون.״\nجگە لە سێکتەری ئاو، زۆرجار باسی هەمان جیاوازی دەکرێت لە سێکتەری تری وەک وەبەرهێنان و سوتەمەنی و کارەبادا.\nڕه‌سوڵ عه‌بدوڵڵا، ئه‌ندامی ئه‌نجوومه‌نی پارێزگای سلێمانی ئاماژەی بەوە دا، چه‌ند جار پڕۆژه‌یان به‌رز كردووه‌ته‌وه بۆ پێدانی ده‌سه‌ڵات به به‌ڕێوه‌به‌ره‌كان تا ئه‌و داهاته‌ی له پارێزگاكان ده‌ست ده‌كه‌وێت بۆ پارێزگاكان خه‌رج بكرێته‌وه، به‌ڵام وه‌ڵام نادرێنه‌وه.\nبۆ ״ئاژانس״ وتیشی: ״به‌شێكی ئه‌و جیاوازییه ده‌گه‌ڕێته‌وه بۆ كه‌مته‌رخه‌می و به‌كارنه‌هێنانی ده‌سه‌ڵاتی به‌رپرسه‌كانی سنووری پارێزگای سلێمانی له‌ناو حكومه‌ت و ئه‌نجوومه‌نی وه‌زیراندا.״


رێكلاما (سه‌ید الره‌ئیس) ده‌نگڤه‌دانه‌كا زور دیڤخوه‌دا ئینات . – مالپه‌رێ خابير\nسەرەتا / به‌شێن مالپه‌ری / هه‌مه‌ره‌نگ / رێكلاما (سه‌ید الره‌ئیس) ده‌نگڤه‌دانه‌كا زور دیڤخوه‌دا ئینات .\nح.ي 2018-05-23\tهه‌مه‌ره‌نگ لابردنی بۆچوون 19 بینین\nكومپانییا (زێن) یاكوێتى یا ته‌له‌فونان، ئه‌ف ساله رێكلامه‌ك ب رێكا سترانه‌كێ بۆ تورا خوه یا ته‌له‌فون و په‌یوه‌ندییان پێشكێش كریه، كو ئه‌وێ سترانێ ده‌نگه‌ڤدانه‌كا هه‌ره زور ل سه‌ر ئاستێ جیهانا ئیسلامیى و وه‌لاتێن عه‌ره‌بى ئیناتییه، دناڤبه‌را ده‌ست خوه‌شى و ره‌خنه گرتنێ دا .\nد وێ سترانێ دا ، زاروكه‌ك ب ده‌نگه‌كێ زور خوه‌ش و نازك و ب شێوازه‌كێ خه‌مبار و ره‌خنه گرتنێ پێشكێش دكت .\nجاردى دوێ سترانێ دا سه‌روك و به‌رپرسێن چه‌ند وه‌لاته‌كان دیار دبن، و دگه‌ل واندا دئاخڤت .\nژ وان به‌رپرسان، سه‌روكێ ئه‌مریكا (دونالد تره‌مپ) و سه‌روكێ روسیا (فلادیمێر پوتن) و سه‌روكێ كوریا باكور (كیم جونگ ئون) و شێره‌تكارا ئه‌مریكا (ئه‌نگێلا مێركه‌ل) و سه‌روك وه‌زیرێ كه‌نه‌دا (ترودو) ده‌ر دكه‌ڤن .\nدیسان دڤێ سترانێ دا، باسێ ئێش و ئازارێن جیهانا ئیسلامى دكت، كو داخوازێ ژ ترامپى دكت دگه‌ل سه‌روكێ روسیا كو ئه‌و داخوازكرینه بۆ شیفخوارنه‌كێ ل مالا وى زاروكى، به‌لێ شیڤا وان بتنێ پارچه‌یێن نانى نه و ده‌یكا وى ژى دێ چته سرا وه‌رگرتنا ئازوقه‌ى دا، داوه‌كو بۆ وان شیڤێ دروست بكت، و دبێژته تره‌مپى تو ل باژێرێ قودسێ مێهڤانێ مه‌یى، ئه‌و قودسا پایته‌ختێ فلستینێ، وه‌ك ره‌خنه‌یه‌ك بۆ بریارا ناڤبرى یا ڤه‌گوهاستنا قونسولخانه‌یا واشنتونێ ژ ته‌لئه‌بیبێ بۆ باژێرێ قودسێ لڤێ دووماهیێ .\nجاردى ژماره‌یه‌كا په‌نابه‌رێن سورى ل به‌ر لێڤێن ده‌ریایى ده‌ردكه‌ڤن، و هه‌ر ئێك ژ شیره‌تكارا ئه‌لمانیا و سه‌روك وه‌زیرێن كه‌نه‌دا د پێشوازییا وى خه‌لكێ نن، وه‌ك ئاماژه‌یه‌ك كو هه‌ردوو به‌رپرسان ده‌رگه‌هێن وه‌لاتێن خوه هێلانه ڤه‌كرى بۆ وه‌رگرتنا وان په‌نابه‌ران .\nیا جهێ ده‌ستخوه‌شیێ دڤێ سترانێ دا هنده‌ك په‌یڤێن تێر رامان ژ ئازارێن خه‌لكێ سوریا هه‌نه ، ئه‌و ژى دبێژت، ئه‌م خه‌لكێ ڤى وه‌لاتى هاتینه دویرئێخستن و هه‌ر ئه‌م یێت هاتین تاوانباركرن و گونه‌هباركرن، و قركرن، بتنێ چونكى زمانێ مه په‌یڤا شه‌هدێ یا ب كارئیناتى و تاوانا مه بتنێ نه‌قه‌بیلكرنا بنده‌ستیێ بییه .\nدیسان د ڤێ سترانێ دا به‌حسێ برایینا دناڤبه‌را موسلمان و مه‌سیحییان دكت، و دبێژت، مالێن خودێ ل مزگه‌فتێ ده‌نگێ بانگى بلندبت و زه‌نگا كه‌نیسێ ژى لێ ددت و بێ هیچ زێره‌ڤانه‌ك .\nجاردى ئه‌ف رێكلامه هاتییه دوبلاجكرن بۆ زمانێ ئینگلیزى وه‌ك ئارسته‌كرنا په‌یامه‌كێ بۆ وه‌لاتێن رۆژئاڤا لسه‌ر بێ ده‌نگییا وان ل دور ئازارێن موسلمانان ل سوریا و فلستین و بورما، چونكى راگه‌هاندنێن رۆژئاڤا گه‌له‌ك لسه‌ر كرێتكرنا وێنێ ئاینێ پیرۆزێ ئیسلامێ و خه‌لكێ رۆژهه‌لاتا ناڤین ب گشتى كار دكن .\nسترانا (سه‌ید ئه‌لره‌ئیس) ب دووماهى دهێت ب ده‌ركه‌فتنا هنده‌ك به‌رپرسێن عه‌ره‌بان یێن وه‌لاتێن كه‌نداڤى ژ پشتڤه، كو ئه‌و ژى بییه جهێ ره‌خنه‌گرتنێ كو كه‌نگى ئه‌و وه‌لاتێن خه‌لیجى ل هه‌وارا قودس و سوریا چووینه؟ و ئه‌وان لاوازترین هه‌لویست تانوكه هه‌بینه …\nدواتر دوو فێلباز ل دهوكێ هاتنه ده‌سته‌سه‌ركرن .


’’کۆبوونەوەى داخراو و وەڵامى توند’’\nیەکێتى ئەوروپا تاوتوێی وەڵامدانەوەى توندى بیلاروسیا دەکات بەهۆى قەیرانى کۆچبەرانەوە لەسەر سنور، ئەنجومەنى ئاسایشیش کۆبوونەوەیەکى داخراو ئەنجام دەدات لەو بارەیەوە.\nچارڵز میشێل سەرۆکى ئەنجومەنى ئەوروپا رایگەیاند، لەڕێگەى سەپاندانى سزاوە، وەڵامى توندى بیلاڕوسیا دەدەنەوە، لەناویاندا قەدەغەکردنى کۆمپانیاى گەشتى ئاسمانى ئەو وڵاتە کە بەشێک لە کۆچبەرانى گواستووەتەوە.\nهاوکات ئاژانسى رۆیتەرز بڵاویکردەوە، ئەمڕۆ پێنج شەممە ئەنجومەنى ئاسایشى نێودەوڵەتى کۆبوونەوەیەکى داخراو ئەنجام دەدات بۆ تاوتوێکردنى پرسی کۆچبەران لەسەر سنورەکانى بیلاڕوسیا و پۆڵەندا و دۆزینەوەى چارەسەرى گونجاو.


نرخى نه‌وت بۆ نزیك 80 دۆلار به‌رزده‌بێته‌وه\nهەواڵ / ئابوری :: 04/09/2018 :: 579 جار بینراوە\nئه‌مڕۆ سێشه‌ممه 4ی ئەیلولی 2018 له بازاڕه‌كانى ئه‌وروپادا نرخه‌كانى نه‌وت بۆ دووه‌م رۆژ له دواى یه‌ك، بۆ به‌رزترین ئاستى دوو مانگ له‌مه‌وبه‌ر به‌رزبوه‌وه، ئه‌وه‌ش به‌هۆى مه‌ترسى نزیكبوونه‌وه‌ى گه‌رده‌لولى جۆردن له كه‌نداوى مه‌كسیك و ئه‌گه‌رى كه‌مبوونه‌وه‌ى خستنه‌بازاڕى نه‌وتى ئێران، دواى سه‌پاندنى قۆناغى دووه‌مى سزاكانى ئێران.\nكاتژمێر 2:35 ى پاشنیوڕۆ نه‌وتى خاوى برێنت به‌رێژه‌ى 1.48% به‌رزبوه‌وه و به‌رمیلێك به 79 دۆلار و 31 سه‌نت مامه‌ڵه‌ى پێوه‌كرا، نه‌وتى خاوى خۆرئاواى تێكساسیش به‌ڕێژه‌ى 1.88% به‌رزبوه‌وه به‌رمیلێك به 71 دۆلار و 12 سه‌نت فرۆشرا.\nله مامه‌ڵه‌كانى هه‌فته‌ى رابردوودا نه‌وت به‌ڕێژه‌ى 2% به‌رزبوه‌وە و بۆ ماوه‌ى دوو هه‌فته‌شه نرخى نه‌وت به‌گشتى روو له‌به‌رزبوونه‌وه‌یه و ئه‌وه‌ش به‌هۆى ئه‌گه‌رى كه‌مبوونه‌وه‌ى خستنه بازاڕى نه‌وت.\nدوێنێ دووشه‌ممه كۆمپانیاى نه‌وتى "ئاداركۆ"ى ئه‌مریكى رایگه‌یاند، به‌هۆى نزیكبوونه‌وه‌ى گه‌رده‌لولى جۆردۆن كه چاوه‌ڕوان ده‌كرێت كه‌ناره ئاوییه‌كانى مه‌كسیك بگرێته‌وه، له دوورگه‌ى مه‌كیسك له دوو سه‌كۆدا، به‌رهه‌مهێنانى نه‌وتى راگرت.\nبازرگانانى نه‌وت به‌گشتى له چاوه‌ڕوانى سه‌پاندنى قۆناغى دووه‌مى سزاكانى ئه‌مریكان له‌سه‌ر ئێران كه بڕیاره له 5ى تشرینى دووه‌مى داهاتوو بچێته بوارى جێبه‌جێكردنه‌وه و كه‌رتى نه‌وت و غازى ئه‌و وڵاته ده‌گرێته‌وه.


لە جەنگدا، تەنها مرۆڤەكان نامرن ژینگەش دەمرێت - تۆڕی میدیایی خەڵک\nبە درێژایی مێژوو، ئێمەی كورد لە كاتی بەرپابونی شەڕ و مەینەتەییەكان كە بەرامبەر میللەتەكەمان ئەنجام دراوە زیاتر هەست و سۆزمان تەنها بۆ لایەنە مرۆییەكەی جوڵاوە، یاخود ئەو زەرە و زیانانەی بەرامبەرمان ئەنجام دراوە، كەمتر بیرمان لەوە كردۆتەوە ئاخۆ جەنگ چی دەرهاویشتەیەكی دەبێت لەسەر تێكدان و وێرانكردنی ژینگەی وڵاتەكەمان، بە تایبەتی هەرێمی كوردستانی باشوور، بە درێژایی شۆڕشە یەك لە دوای یەكەكانی كورد، هەمیشە دووژمنان بە چەك دژایەتییان كردووە.\nئەگەر بگەرێینەوە بۆ ساڵانی پێش راپەرین، ئەوا لە مێژووی رەشی بەعسدا چەندین جار گەلی كورد بە درندانەترین شێوە بە چەكی جۆراو جۆر دژایەتی كراوە، تا كار گەیشتە ئەوەی بەبەرچاوی پارێزەران و بانگەشەكارانی مافی مرۆڤ، لە لایەن دڕندەترین ڕژێمەوە بە چەكی قەدەغەكراوی كیمیایی گەلەكەی خۆی كۆمەڵكوژ بكات، بەپێی یاسا نێو دەوڵەتییەكانیش كە ئەوان بانگەشەی بۆدەكەن، بەكارهێنانی چەكی كیمیایی بەهەموو شێوەیەك نایاساییە.\nجەنگەكان تەنها ماڵویرانی و كاولكردنی وڵات و نیشتیمانی لێنەكەوتۆتەوە ، ئەگەر بە كورتی سەیرێكی رابردوو بكەین، لە ئەنجامی شەر و ماڵویرانییەكاندا، بە هەزاران گوند لە هەرێمی كوردستانی باشوور وێران و خاپوور كران، ئەمە لە كاتێكدایە ئەو گوندان پێشتر هەر یەكەیان لە یەك سەرچاوە زیاتر كانی و بیری ئاویان هەبووە ئەمانە وێران بوون، هەر لە گوندەكاندا زۆرینەی خەڵكی سەرقاڵی ئاژەڵداری و بەخێوكردنی رەز و باخ بوون ئەمانەش وێران بوون ، كەواتە شەڕەكان لە باشووری كوردستان تەنها زیانی گیانی و مادییان نەبوو ئەم ماڵوێرانییە بونە هۆكاری رووخاندنی ژێرخانی ئابووری وڵات و تێكدانی ژینگە و سروشتەكەشی .\nئەگەر ئێمە باسێكی پارێزگای هەڵەبجە بكەین دوای ئەو مەرگەساتەی بەسەریدا هات ، زۆرترین زیان بەژینگە و سروشتەكەی كەوت، لەبەر ئەوەی بەكارهێنانی چەكی كیمیایی ئەگەر یەكەمجار لەو شارەدا بوبێتە هۆكاری گیان لە دەستدانی زیاد لە 5 هەزار هاوڵاتی بێتاوانی شارەكە، ئەوا لە دوای ئەو مەرگەساتەوە تا ئەمرۆ كاریگەری لەسەر ژینگەی شارەكە ماوەتەوە ، دەبوو یەكەم كارێك كە حكومەت و لایەنی پەیوەندیدار بیان كردایە ئەوە بوایە دڵنیاییان بە دانیشتوانەكەی بدایە ئاخۆ ئەو چەكە تا چەند ساڵی تر مەترسی نامێنێ لەسەر تەندروستیان كە هیوادارم ئەمە كرابێت و من پێم نەزانیبێ، لایەنێكی تر فەرمانگە حكومی و رێكخراوەكانی كۆمەڵی مەدەنی كە خۆشبەختانە هەڵەبجە یەكێكە لەو شارانەی چالاكترین و تۆكمەترین تۆری رێكخراوەكانی تێدایە، دەبوو لەگەڵ هەر چالاكییەكدا نەمامێكیان بڕواندایە، كە دڵنیام تا رادەیەك كردوویانە، بۆ ئەوەی ئەو مەترسییانەی لەسەر خاك وهەوا و ئاوای شارەكە ماون لایەنی كەم ئەگەر بنبریش نەبن كەمبكرێنەوە .\nبەشێكی تر هەوڵبدرایە زۆرترین رێكخراوی بیانی بە تایبەتی لە بوارەكانی تەندروستی و جوگرافیا و ژینگە بهێنرایەتە سنورەكە بۆ ئەوەی بە شێوەی زانستی سەرجەم ئەو مەترسیانەیان دەستنیشان بكردایە كە لە سنورەكەدا هێشتا گومان دەكرێت مابێتن بە تایبەتی ئەو خانوانەی كە هێشتا بە شێكی بە شێوەی كەلاوەیی ماونەتەوە .\nئەمانەی كە باسمان كرد تەنها چەند هەنگاوێكی سەرەتایین بۆ ئەوەی بزانین جەنگ و ئاڵۆزییەكان تەنها مرۆڤەكان ناكەنە ئامانج هەمیشە دیكاتۆر و داگیركەرەكان ئامانجیان ئەوەبووە كە كۆتایی بە ژیان لەو خاكەدا بهێنن كە بونەتە مەترسی لەسەر مانەوەیان لە دەسەڵاتدا كە باشووری كوردستانیش هەمیشە شۆرش و بەرخوودانی تێدا كراوە بەرامبەر داگیركەران . ب\nئومێدەوارین ساڵانە لە 3/16 دا هێندەی ژمارەی قوربانییەكان نەمام بنێژرێت بۆ ئەوەی گیانی قوربانیان ئاسوودە بێت و دواتریش دڵنیایی بدەینە ئەو كەسانەی لەو مەرگەساتە رزگاریان بووە ، كە چیتر چەكی كیمیایی نابێتە هۆی مردن و گیان لە دەستدانی ئازیزەكانیان.\n٭سەرۆکی ڕێکخراوی ئایندە بۆ پاراستنی ژینگە


Home›وەرزش›جیهانی›لێدوانی راهێنەری پاریس سانجێرمان لە سەر لە دەستدانی نازناوەکە\nلە کۆنگرەیەکی رۆژنامەوانیدا دوای شکستی یانەکەی بە یانەی بایرن میونخ و لە دەستدانی نازناوەکە تۆماس تۆخێل راهێنەری یانەی پاریس سانجێرمان وتی:” یاریەکە وەک شەڕ وابوو،هەموو شتێکمان کرد لە یاریگادا، بەڵام هیچ گۆڕانکاری بەسەر ئەنجامەکە نەهات،من شانازی بە شێوازی یاریکردن و دۆخی دەروونی یاریزانەکانمەوە دەکەم”.\nدواتر وتی:” پێویستە دان بەوەدا بنێم کە بەخت رۆڵێکی گەورەی هەبوو لە یاریەکە،شتەکان بەمشێوەیە رۆشتن، بە گۆڵێکی خاوێن دۆڕاین بەرامبەر بە بەهێزترین یانە لە ئێستادا، بەخت رۆڵێکی گرنگی هەبوو، دەمانتوانی یاریەکە ببەینەوە و یانەکەم دەیتوانی سەرەتا گۆڵ بکات چونکە ئەوان لە یاریگا هەموو شتێکیان پێشکەشکرد، هەبوونی نۆیەر لە گۆڵەکەدا رزگار کەر بوو، ئەو لێدانی سەرسوڕهێنەری گەڕاندەوە بە تایبەت لە گێمی یەکەم بەرامبەر بە نەیمار”.\nلە کۆتایدا وتی:” من گرێبەستم لەگەڵ یانەی پاریس سانجێرمان هەیە و هیچ شتێکی تر دەربارەی داهاتووم لە وەرزی نوێ نازانم”.


پێنج رەفتاری هەڵە لە بەیانیاندا ئەنجام مەدە – Takalami | تكلمي\nپێنج رەفتاری هەڵە لە بەیانیاندا ئەنجام مەدە\nبێگومان ماندووبوون و خەوی کەم، هۆکارە بۆ ئەوەی بەیانیان زوو لە کاتی گونجاودا هەڵنەسیت، دواجاریش کارەکانت بەپەلە ئەنجامدەدەیت بەشێوەیەکی ناتەندروست.\nبەپێی هەواڵەکەی yasmina ئەم پێنج رەفتارە باوە لە بەیانیاندا هەڵەیە:\n1-بێگومان راهێنانی وەرزشی زۆر گرنگە ئەنجامدانی لە بەیانیاندا، بەڵام بەردەوام دووبارەبوونەوەی، واتە هەموو رۆژێک تەندروست نییە و ماسولکەکانت زۆر ماندودەکات، لەهەمانکاتدا دەروونت توشی بارودۆخێکی دەروونی ناخۆش دەکات، چونکە دەبێتە رۆتین.\n2-پاککردنەوەی ددانەکان راستەوخۆ دوای نان، چونکە زیان بە مینای ددانەکانت دەگەیەنێت، پێویستە پاش ماوەیەک بیشۆیت.\n3-خواردنەوەی قاوە بەر لە نان خواردن، بێگومان زیان بە گەدەت دەگەیەنێت و رێژەی شەکری خوێنیش زۆر دادەبەزێنێت.\n4-لانەدانی پەردەکان لە بەیانیاندا هەڵەیەکی باوە، چونکە بەگوێرەی توێژینەوەکان گرنگە پێش چونەدەرەوە لە ماڵ روناکی وەربگرێت جەستەت، بۆ ئەوەی توانا و وزەکانت چالاکبێت.\n5-بێگومان ژەمی بەیانی گرنگە، بەڵام خواردنی کاربۆهێدراتێکی زۆر وەک نان و پسکویت دروست نییە، باشترە پرۆتینی زۆر بێت.\nسزای تاوانی لەشفرۆشی و دەڵاڵی بۆ لەشفرۆشی\nبێشکێک بەسوتاوی تۆڕە کۆمەڵایەتییەکان دەهەژێنێت